Sanusi perbetul salah faham berhubung lombong haram di Kedah

BANGI, 18 Syawal 1444H, Selasa – Menteri Besar Kedah tampil memperbetul fakta dan salah faham berhubung dakwaan dirinya mengakui bahawa kebanyakan tapak perlombongan haram di negara ini berada di negeri itu.

Datuk Seri Muhammad Sanusi Md Nor berkata, terdapat salah faham berkenaan jumlah tapak lombong haram yang didedahkan justeru beliau mahu membetulkan fakta yang tular sejak semalam.

“Ini satu kewajipan membetulkan salah maklumat yang ditularkan oleh pengerusi Mesyuarat Majlis Mineral Negara (MMN).

“Tindakan yang dilakukan bukan termasuk dalam kategori mendedahkan rahsia sulit negara sebaliknya kewajipan membetulkan maklumat yang salah.

“Dalam sidang akhbar, terdapat salah faham oleh Timbalan Perdana Menteri, Datuk Seri Fadillah Yusof tentang jumlah lombong haram seluruh negara yang saya sebutkan, iaitu 60 lombong haram bukan hanya di Kedah,” katanya dalam kenyataan, hari ini.

Terdahulu, Fadillah dalam sidang akhbar mendakwa sebanyak 60 tapak perlombongan haram dikesan di seluruh negara dan majoriti berada di Kedah.

Mengulas lanjut, Muhammad Sanusi yang juga Ahli Dewan Undangan Negeri Jeneri berkata, beliau mahu memperbetul maklumat yang salah dan ditularkan ketika ini.

Katanya, 60 lombong haram yang disebutkan itu adalah daripada sumber agensi tertentu yang sampai kepadanya dan jumlah itu bukan hanya tertumpu di Kedah tetapi di seluruh negara.

Malah, tegas beliau, perkara berkenaan turut diakui oleh Ketua Setiausaha Kementerian Sumber Asli, Alam Sekitar dan Perubahan Iklim (KetSA) dalam mesyuarat itu.

Dalam pada itu, Muhammad Sanusi memaklumkan, penceroboh yang terlibat dalam kegiatan perlombongan haram di Kedah sebelum ini telah didakwa dan dikenakan tindakan.

Katanya, lombong haram di Kedah yang ‘popular’ itu sudah diserbu dan didakwa, sementara yang masih beroperasi itu bukan berada di Kedah.

“Kalau ada betul lombong haram di Kedah, ‘pakar geologi dan lombong’ Pakatan Harapan (PH) dan Barisan Nasional (BN) sudah raya sakan,” katanya.

Bulan lalu, seramai 52 lelaki ditahan Jabatan Perhutanan Negeri Kedah (JPNK) selepas disyaki melakukan aktiviti penerokaan unsur nadir bumi (REE) secara haram dalam Hutan Simpan Bukit Enggang, minggu lalu.

Dalam operasi itu JPNK turut menyita peralatan dan mesin yang digunakan untuk aktiviti terbabit.


PKPB wajar dilanjutkan hingga ke 4 minggu lagi

BANGI, 7 Rabiulawal 1442H, Sabtu – Susulan masih terdapat pola peningkatan dalam kes COVID-19 di negara ini, pelaksanaan Perintah Kawalan Pergerakan Bersyarat (PKPB) di empat negeri terbabit perlu dilanjutkan untuk dua atau empat minggu akan datang.

Pakar Kesihatan Awam Fakulti Perubatan dan Sains Kesihatan, Universiti Putra Malaysia (UPM), Prof Madya Dr Malina Osman berkata, empat negeri berkenaan adalah Wilayah Persekutuan Kuala Lumpur, Putrajaya, Sabah dan Selangor.

“Data kes yang ada menunjukkan wajar untuk disambungkan PKPB, sekurangnya dua ke empat minggu untuk kita melihat polanya.

“Sebagai contoh Sabah dan Selangor, kes aktif menujukkan peningkatan. Jadi saya mengesyorkan untuk disambung lagi,” katanya seperti dilapor media tempatan, hari ini.

Prof Malina berkata, kerajaan boleh mengambil tindakan bersesuaian dan langkah pantas bagi membendung penularan wabak lebih luas melalui pelanjutan PKPB berkenaan.

PKPB bagi negeri Sabah akan berakhir pada 26 Oktober manakala tiga negeri di Lembah Klang (Kuala Lumpur, Putrajaya, Selangor) akan berakhir pada 27 Oktober.

Susulan PKPB di keempat negeri ini, kerajaan memperkenalkan dasar bekerja dari rumah (BDR) bagi kakitangan pengurusan dan penyeliaan, sebagai langkah mengurangkan risiko penularan jangkitan pandemik COVID-19 terutama di kawasan sedang menjalani PKPB.


Kekurangan bekalan bahan mentah ketika ini bersifat sementara

KUALA LUMPUR, 3 Rejab 1443H, Sabtu – Kekurangan bekalan beberapa bahan mentah seperti ayam dan telur yang sedang dialami pengguna ketika ini hanya bersifat sementara dan dijangka pulih sebaik industri yang terlibat kembali beroperasi selepas cuti panjang Tahun Baharu Cina.

Timbalan Pengarah Penguatkuasa (Operasi) Bahagian Penguatkuasa, Kementerian Perdagangan Dalam Negeri dan Hal Ehwal Pengguna (KPDNHEP) Shamsul Nizam Khalil berkata jangkaan itu mengambil kira ramai pekerja ladang ternakan dan pejabat bercuti panjang sempena perayaan itu.

“Menerusi pemantauan, memang berlaku kekurangan bekalan bahan mentah di beberapa lokasi dalam negara yang berlaku kerana banyak faktor antaranya pihak industri tidak dapat menampung permintaan yang tinggi dan disebabkan cuti panjang.

“Namun kita percaya keadaan ini sementara dan kita bersama Kementerian Pertanian dan Industri Makanan juga sedang berusaha untuk mengawal keadaan (mengatasi masalah),” katanya pada rancangan Ruang Bicara Bahas membincangkan topik ‘Pengguna Resah Harga Bahan Mentah Naik’ yang disiarkan Bernama TV.

Shamsul Nizam berkata kenaikan harga bahan mentah ketika ini selain dipengaruhi faktor permintaan dan penawaran dalam pasaran, juga banyak berkait dengan kos pengangkutan yang tinggi ketika negara mengimport bahan mentah dari luar negara.

“Ini yang menjadi punca kepada kenaikan dan disebabkan itu kerajaan perlu mengenakan harga kawalan walaupun tahu kawalan ini bukan sesuatu yang sihat untuk sepanjang masa.

“Ia (kawalan harga) hanya akan dilakukan apabila kerajaan menjangkakan berlaku peningkatan harga bahan mentah yang mengganggu pengguna dan bekalan seperti yang berlaku sekarang,” katanya.

Baru-baru ini, terdapat beberapa negeri dilaporkan mengalami masalah bekalan ayam dan telur yang tidak mencukupi sehingga memberi tekanan kepada peniaga dan pengguna kerana harga yang dikenakan terhadap bahan mentah itu tinggi, memaksa kerajaan melakukan intervensi. – Bernama


Model Ekonomi Madani: Kerajaan tabur gula-gula masa kempen PRN

BANGI, 10 Muharam 1445H, Jumaat –Kerajaan didakwa menabur gula-gula menjelang Pilihan Raya Negeri (PRN) apabila memperkenalkan Model Ekonomi Madani seperti yang diumumkan Perdana Menteri, semalam.

“Sebelum berkuasa janji tak nak buat macam ni. Bila berkuasa buat lain.

“Model Ekonomi MADANI, tabur gula-gula masa kempen PRN.

“Ini ke disiplin fiskal yang kamu canang? Kamu ni kerajaan jenis apa ya?, soal Ahli Parlimen Machang, Wan Ahmad Fayhsal Wan Ahmad Kamal.

Beliau mempersoalkan tindakan berkenaan kerana sebelum ini ketika menjadi pembangkang mereka mencanang untuk tidak mengamalkan budaya yang sama.

Semalam, Datuk Seri Anwar Ibrahim mengumumkan Ekonomi MADANI: Memperkasa Rakyat sebagai kerangka ekonomi baharu Malaysia bagi mengangkat semula darjat dan martabat negara.

Katanya, kerangka itu akan menstruktur semula ekonomi ke arah menjadikan Malaysia sebagai peneraju ekonomi di rantau Asia Tenggara, sekali gus memberi limpahan hasil kepada rakyat untuk menikmati kehidupan lebih bermutu.

Pada masa sama beliau mengumumknn pemberian bantuan khas penghargaan sebanyak RM300 kepada penjawat awam gred 56 ke bawah termasuk lantikan kontrak dan RM200 kepada pesara.


Kerajaan cadang sekolah khas untuk golongan paling miskin

KEPALA BATAS,19 Muharam 1445H, Ahad – Kerajaan berhasrat memperkenal sekolah khas untuk anak golongan paling miskin di negara ini supaya mereka tidak tertinggal dalam arus pendidikan.

Perdana Menteri, Datuk Seri Anwar Ibrahim berkata, ia akan lebih berkonsepkan kepada jenis sekolah menengah sains dan sekolah menengah berasrama penuh.

“Jadi, kita ada sekolah yang memberi ruang kepada anak-anak yang miskin khususnya yang paling miskin serta keputusan (akademik) yang tidak memuaskan. Kita beri mereka peluang untuk belajar,” katanya ketika berucap pada program Temu Anwar Bicara Pendidikan MADANI di Kolej Matrikulasi Pulau Pinang, semalam.

Beliau berkata, peluang pendidikan perlu diberikan secara saksama supaya tiada mana-mana golongan tercicir daripada pendemokrasian mutu pendidikan yang memberikan hak pendidikan kepada semua orang.

Perdana Menteri berkata, ketika ini, masih terdapat kesenjangan antara sekolah di kawasan bandar dan luar bandar seperti di Manik Urai, Kelantan serta Kapit, Sarawak.

Mengakui pendidikan antara cara untuk membawa keluar seseorang daripada belenggu kemiskinan, Anwar berkata ia penting dalam usaha meningkatkan mobiliti sosial yang menurut beliau adalah ‘penghijrahan’ bagi golongan miskin.

Justeru, beliau berhasrat untuk membawa perubahan dalam sektor pendidikan Malaysia bagi mempertingkat mutu pendidikan negara.

“Untuk menjayakan perkara ini, kita perlu kerjasama penuh daripada pelajar dan guru serta komitmen pelajar yang harus cemerlang dalam pelajaran mereka,” katanya.

Menjelaskan kepentingan pendidikan bagi sesebuah negara, Anwar berkata anak muda perlu menguasai pembelajaran dan menghidupkan amalan membaca yang semakin pudar dalam kalangan pelajar.

Beliau berkata, sehubungan itu, Belanjawan MADANI memperuntuk perbelanjaan yang besar bagi sektor pendidikan kerana percaya negara lebih maju melalui penguasaan pendidikan oleh rakyatnya. – Bernama


Ahli Parlimen diminta serah surat akuan bersumpah pilih PM sebelum 4 petang esok

KUALA LUMPUR, 8 Muharram 1443H, Selasa – Ahli-ahli Dewan Rakyat diminta menyerahkan satu surat akuan bersumpah untuk menamakan seorang calon perdana menteri kesembilan, demikian menurut notis yang ditandatangani Yang Dipertua Dewan Rakyat, Datuk Azhar Azizan Harun.

Notis bertarikh 17 Ogos itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin semalam.

“Pada melaksanakan titah perintah Kebawah Duli Yang Maha Mulia Seri Paduka Baginda Yang di-Pertuan Agong, saya dengan ini memberi notis kepada Yang Berhormat supaya menyerahkan surat akuan yang menyatakan dengan terang dan jelas seorang Ahli Dewan Rakyat yang diberikan kepercayaan oleh Yang Berhormat untuk menjadi Perdana Menteri Malaysia yang kesembilan,” menurut notis itu.

Surat akuan bersumpah itu perlu diserahkan kepada pihak Istana Negara selewat-lewatnya esok sebelum 4 petang, atau ia tidak akan diambil kira.

Menurut Azhar, ini selaras Perkara 43(2)(a) Perlembagaan Persekutuan yang menyatakan Yang di-Pertuan Agong dalam melaksanakan budi bicara perlu melantik seorang Ahli Dewan Rakyat yang dalam hemat Seri Paduka mempunyai kepercayaan majoriti Ahli Dewan Rakyat sebagai Perdana Menteri.

“Ahli-ahli Yang Berhormat diperingatkan untuk menjaga kerahsiaan Surat Akuan itu sehingga Kebawah Duli Yang Maha Mulia Seri Paduka Baginda Yang di-Pertuan Agong membuat keputusan,” katanya dalam notis berkenaan.

Azhar berkata, surat akuan bersumpah itu tidak dibenarkan dihantar melalui serahan tangan untuk mengelakkan penularan COVID-19 memandangkan Istana Negara masih berada dalam kawasan Fasa Satu Pelan Pemulihan Negara. – Bernama


Azalina letak jawatan Timbalan Speaker

KUALA LUMPUR, 15 Muharram 1443H, Selasa – Ahli Parlimen Pengerang, Datuk Seri Azalina Othman Said mengesahkan bahawa beliau telah meletakkan jawatan sebagai Timbalan Yang Dipertua Dewan Rakyat.

Dalam kenyataan yang dikongsi dalam akaun Facebooknya malam tadi, Azalina berkata, tindakan tersebut diambil supaya dapat menjalankan kewajipan dengan berkesan tanpa rasa takut atau memihak kepada mana-mana pihak.

Justeru, beliau mencadangkan agar Speaker dan Timbalan Speaker digantung daripada jawatan parti politik pada masa akan datang bagi memastikan keadilan dan saksama daripada pengaruh politik.

Beliau berkata, terdapat percanggahan peranan dan tanggungjawab antaranya menjadi ahli Majlis Tertinggi UMNO dan Ahli Parlimen dalam kerajaan memerintah dengan peristiwa lampau telah mendedahkan keputusan bercanggah dalam UMNO sebagai parti dan Ahli Parlimen kerajaan gabungan.

“Dengan pelantikan Perdana Menteri baharu serta tuntutan jelas rakyat untuk kerjasama pelbagai pihak politik, saya meletak jawatan hari isupaya kerajaan dan pembangkang dapat lebih banyak ruang untuk menetapkan semula Dewan Rakyat agar ia benar-benar dapat berfungsi sebagai forum persaingan profesional mengenai dasar dan urus tadbir.

“Saya akan menyokong sebarang pembaharuan kerajaan dan pembangkang dalam usaha mencari penyelesaian bijak secara kolektif.

“Ini adalah satu penghormatan besar dan peluang berkhidmat sebagai Timbalan Speaker selama 13 bulan yang lalu,” katanya.

Di samping itu, katanya, perkembangan sejak 17 bulan lalu telah mendorong beliau memikirkan kecacatan institusi Parlimen termasuk keterbatasannya sendiri untuk menjalankan tugas dengan baik dalam suasana sedemikian tanpa berkompromi dengan integriti profesionalnya. — Bernama


PN kini dominasi sokongan Melayu

BANGI, 18 Jamadilakhir 1444H, Rabu – Perikatan Nasional (PN) yang terdiri daripada parti Pribumi Bersatu Malaysia (Bersatu) dan PAS kini mendominasi sokongan Melayu dan menggantikan sokongan rakyat kepada UMNO sebelum ini.

Pengarah Penerangan Pemuda PAS, Nazrul Nazir berkata, keputusan Pilihan Raya Umum ke-15 (PRU15) menyaksikan trend peralihan undian orang Melayu terhadap PN untuk dipilih mewakili rakyat.

“Kalau sebelum ini, PAS dapat tidak lebih 20 kerusi atau paling tinggi pun dapat 26 kerusi iaitu pada tahun 1999, tapi dalam PRU15 baru-baru ini menyaksikan PAS mendapat 43 kerusi.

“PN dapat keseluruhan 74 kerusi dan kita boleh katakan semua kawasan Melayu itu beralih kepada PN. Maknanya taring itu yang sebelum ini ada pada UMNO sudah beralih kepada PN,” katanya seperti dipetik Sinar Harian, hari ini.

Mengulas lanjut, beliau menegaskan peralihan berkenaan dikesan bermula pada tahun 2020 selepas berlakunya perubahan kepimpinan kerajaan yang menyaksikan Tan Sri Muhyiddin Yassin dilantik sebagai Perdana Menteri.

“Situasi tersebut antara lain berpunca daripada beberapa tindakan kerajaan di bawah Pakatan Harapan (PH) sebelum itu yang dilihat menggugat sensitiviti orang Melayu dan Islam selepas memenangi PRU14,” katanya.

Beliau berkata, keadaan tersebut menyebabkan rakyat semakin tidak selesa dengan kerajaan ketika itu.

“Ia merupakan satu rahmat pada rakyat apabila PN mengambil alih kerajaan walaupun berlaku dalam keadaan kontroversi,” katanya.

Tambah beliau, antara faktor lain menyumbang kepada peralihan sokongan berkenaan adalah ketidakpercayaan orang Melayu terhadap UMNO yang terpalit dengan imej negatif seperti rasuah dan kleptokrasi.

“Faktor tersebut juga diyakini lebih mempengaruhi pengundi Melayu pada PRU15 berbanding isu lain seperti perkauman dan agama,” katanya.

Bagaimanapun, tegas Nazrul, faktor perkauman itu bukan memenangkan PN, tetapi lebih kepada imej PN dan PAS yang lebih serius dalam membawa agenda Melayu dan Islam.

Selain itu, katanya, PN lebih dilihat bersih dan stabil menyebabkan peralihan undi kepada gabungan itu.


Arab Saudi didakwa bawa penentang politik ke perbicaraan rahsia

RIYADH, 6 Rejab 1443H, Selasa – Sebuah pertubuhan hak asasi manusia bebas mendakwa, pegawai Arab Saudi membawa penentang politik yang dipenjarakan dan pejuang pro-demokrasi ke perbicaraan rahsia untuk menyembunyikan pelanggaran berat yang dilakukan terhadap mereka.

Pertubuhan hak asasi manusia, Sanad yang mempertahankan hak politik dan sivil di Arab Saudi serta memantau pencabulan hak asasi manusia mendakwa, kebanyakan tahanan menghadapi perbicaraan rahsia, dan menerima hukuman sewenang-wenangnya selain tidak adil berdasarkan pengakuan yang dikeluarkan.

Tahanan juga didakwa tidak boleh menerima lawatan keluarga dan mengadakan pertemuan bersama peguam.

Organisasi itu menekankan bahawa pihak berkuasa Arab Saudi menganiaya secara kejam penentang yang dipenjarakan.

Ia menuntut keadilan dan ketelusan dalam prosedur jenayah.

Sanad menggariskan bahawa pihak berkuasa Arab Saudi mesti membetulkan dasar tidak adil mereka terhadap tahanan negara itu, dan menghormati hak asasi manusia.

Arab Saudi telah meningkatkan penangkapan bermotifkan politik, pendakwaan dan sabitan ke atas penulis pembangkang secara aman serta pejuang hak asasi manusia.

Sejak Putera Mahkota Mohammed bin Salman menjadi pemimpin de facto Arab Saudi pada 2017, kerajaan telah menangkap berpuluh-puluh aktivis, penulis blog, intelektual dan lain-lain yang dianggap sebagai penentang politik, menunjukkan hampir toleransi sifar terhadap perbezaan pendapat walaupun berdepan kecaman antarabangsa terhadap tindakan keras itu. – Agensi


Lebih 12,000 mahasiswa nikmati manfaat #DIY4UM

KUALA LUMPUR, 22 Jamadilakhir 1443H, Selasa – Lebih 12,000 mahasiswa Universiti Malaya (UM) telah menikmati manfaat RM300 tunai menerusi inisiatif #DIY4UM untuk pembelian keperluan harian dan peralatan pembelajaran.

Bantuan tersebut telah diagihkan menerusi tiga pembayaran sama rata melalui e-dompet Touch ‘n Go’ pada sepanjang November dan Disember tahun lepas.

Selain sumbangan itu, 11,000 pelajar terawal yang menggunakan dana berkenaan layak mendapat pulangan tunai RM10 apabila mereka berbelanja minimum RM20 menggunakan e-dompet Touch ‘n Go di cawangan kumpulan kedai MR D.I.Y., laman dalam talian MR D.I.Y. atau program mini MR D.I.Y. yang tersedia menerusi aplikasi Touch ‘n Go eWallet.

Inisiatif kerjasama bersama antara MR D.I.Y. Group (M) Berhad (MR D.I.Y.), Touch ‘n Go Group (Touch ‘n Go) dan UM ini, menyaksikan peruncit pembaikan rumah terbesar di Malaysia mengagihkan lebih RM3.6 juta untuk membantu mahasiswa bersiap sedia untuk pulang ke kampus.

Ketua Pegawai Eksekutif MR D.I.Y Adrian Ong berkata, kumpulan itu menyedari bahawa pelajar univesiti merupakab antara golongan yang teruk terkesan dengan bencana banjir.

“Kami menyedari, ketika pelajar mula kembali ke kampus selepas pandemik, ramai yang memerlukan bantuan untuk memastikan mereka dilengkapi dengan keperluan harian, bahan pembelajaran dan barangan pelindung diri. Untuk melancarkan urusan pelajar kembali ke kampus, kami memutuskan untuk melancarkan inisiatif #DIY4UM.

“Inisiatif kami ini disokong oleh Touch ‘n Go, yang membantu menguruskan pengagihan bantuan melalui platform e-dompet Touch ‘n ‘Go.

“Ucapan terima kasih dan penghargaan kami tujukan kepada pasukan Touch ‘n Go, diketuai oleh Ketua Pegawai Eksekutif Kumpulan Touch ‘n Go Group Effendy Shahul Hamid, kerana bekerja tanpa jemu bersama pasukan kami untuk menjadikan proses pengagihan bantuan tunai ini berjalan lancar dan berkesan,” katanya.

Sementara itu, Effendy Shahul berkata, mereka amat berbesar hati terlibat dalam program tersebut dan berharap ia dapat memotivasikan pelajar UM untuk berusaha ke tahap yang lebih tinggi dalam pencapaian akademik mereka.

Naib Canselor UM Prof Datuk Dr Mohd Hamdi Abd Syukor pula mengucapkan terima kasih kepada MR D.I.Y. atas sumbangan ikhlas yang membolehkan pelajar membeli barangan keperluan mereka perlukan sebelum memulakan semester baharu.

“RM300 mungkin sedikit bagi sesetengah orang, tetapi buat 12,000 mahasiswa kami, ia amat dihargai. Bantuan itu sangat bermakna dengan Touch ‘n Go’ menjadikan proses tuntutan pelajar kami lebih lancar dan dengan promosi tambahan. Sekali lagi, terima kasih MR D.I.Y dan Touch ‘n Go,” katanya.

Dalam pada itu, wakil pelajar UM, Wan Afiq Ikhwan Wan Alias berkata bagi sesetengah pelajar, persediaan memasuki semester baharu agak mencabar, namun melalui bantuan inisiatif #DIY4UM ini, ia tepat pada masanya sekali gus dapat meringankan beban mereka.

“Kami bersyukur atas bantuan yang diberikan oleh MR D.I.Y. kerana ia membantu pelajar membeli keperluan pendidikan kami. Stres sudah pun hilang dan kini tiba masanya untuk kami fokus kepada pelajaran,” katanya. – Bernama


Tak perlu pakai ‘mask’ lagi lepas raya?

PUTRAJAYA, 20 Ramadan 1443H, Jumaat – Lebih banyak kelonggaran sekatan COVID-19 dijangka diumumkan kerajaan minggu depan, menjelang sambutan Hari Raya.

Difahamkan, pengumuman itu mungkin ada kaitan dengan keperluan pemakaian pelitup muka, terutama selepas Menteri Perusahaan Perladangan dan Komoditi, Datuk Zuraida Kamaruddin memberi bayangan ia tidak lagi diwajibkan selepas Hari Raya, lapor akhbar Sinar Harian.

“Saya boleh buka ‘mask’ kan? Tak apalah, selepas raya pun dah optional (pilihan),” katanya pada majlis di kementeriannya, hari ini.

Bagaimanapun, Menteri Kesihatan, Khairy Jamaluddin Abu Bakar ketika ditemui pada majlis pelancaran program mQUIT masjid di Masjid Sultan Mizan Zainal Abidin meminta pihak media menunggu pengumuman minggu hadapan.

“Tunggu minggu depan,” jawabnya ringkas kepada soalan itu.

Pada majlis berasingan di Hospital Putrajaya kemudian, Khairy berkata, kerajaan bersedia untuk menghapuskan lebih banyak sekatan COVID-19 memandangkan keadaan pandemik di negara ini semakin pulih.

Bagaimanapun, beliau menggesa rakyat Malaysia supaya tidak leka memandangkan negara masih dalam peralihan kepada fasa endemik memerangi COVID-19.

Malaysia mewajibkan pemakaian pelitup muka mulai 1 Ogos 2020.

Banyak negara telah menghapuskan keperluan untuk memakai pelitup muka di khalayak ramai.


Syarikat judi lancar lagu raya promosi perkhidmatan?

BANGI, 3 Ramadan 1442H, Khamis – Belum reda isu pengawal peribadi dipukul kerana berpuasa, kesabaran umat Islam di negara ini diuji sekali lagi melalui iklan hari raya oleh sebuah syarikat perjudian terkenal.

Syarikat berkenaan melalui video bertemakan Hari Raya Aidilfitri mengajak orang ramai menggunakan perkhidmatan mereka bagi meraih wang berganda.

Lebih mengejutkan, iklan menggunakan khidmat beberapa pelakon beragama Islam yang lengkap berbaju kurung dan Melayu, dengan berlatarbelakangkan suasana beraya di kampung.

“Apa ditunggu marilah cuba, untung nasibmu engkau berjaya, cuci semua kemudian beraya,” antara bait-bait lirik yang terdapat dalam video berdurasi 2 minit 1 saat itu.

Netizen nyata berang dan menyifatkan syarikat judi berkenaan sebagai tidak sensitif apabila menjadikan hari istimewa umat Islam sebagai ‘modal’ iklan.

Menambah amarah netizen bila mana iklan disiarkan pada ketika umat Islam baru menyambut hari ketiga Ramadan.

“Tangkap je semua yang terbabit dalam rakaman ini termasuk sekali pihak studio yang benarkan rakaman lagu,” kata Muhd Aamri.

“Penerbit, pelakon dan penyanyi kroni judi. Mereka tidak rasa mempersendakan agama Islam,” soal Hanu Man.

“Yang Melayu berlakon dalam lagu ini tak rasa bersalah ke? Puasa-puasa promote benda haram,” tulis Zulkhairi Zawawi.

Sehubungan itu, rata-rata netizen berharap pihak berkuasa dapat mengambil tindakan segera bagi memastikan kejadian sama tidak berulang.


Kemelut politik Sabah boleh selesai jika PM campur tangan

Oleh Zuhayati Yazid

BANGI, 15 Jamadilakhir 1444H, Ahad – Kemelut politik di negeri Sabah boleh diselesaikan melalui campur tangan peringkat pusat yang bertindak sebagai orang tengah atau moderator.

Felo Kanan Akademi Penyelidikan Strategi Nusantara, Dr Azmi Hassan berpandangan bahawa individu yang paling layak menyelesaikan kemelut berkenaan adalah Perdana Menteri, Datuk Seri Anwar Ibrahim.

“Isu ini boleh diselesaikan kerana yang bertelagah ini adalah bersama-sama dalam Kerajaan Persekutuan.

“Bagi saya bukan satu yang mustahil ia boleh diselesaikan tetapi mesti ada moderator atau pihak ketiga,” katanya ketika dihubungi Ismaweb.net, hari ini.

Mengulas lanjut, Azmin berkata, Anwar sendiri telah berjanji akan melihat isu di negeri itu secara lebih dekat sebaik kembali daripada lawatan kerjanya di Jakarta, Indonesia.

“Bagi saya hanya Anwar boleh meleraikan masalah ini kerana yang terlibat dan berseteru itu adalah yang membentuk Kerajaan Persekutuan,” katanya.

Beliau menjelaskan, kemelut politik itu berlaku apabila tiga komposisi parti politik mempunyai pandangan berbeza mengenai kedudukan Pengerusi Gabungan Rakyat Sabah (GRS), Datuk Seri Hajiji Noor sebagai Ketua Menteri Sabah.

Bagaimanapun, Azmi berkata, sekiranya ada pihak di peringkat nasional yang mahu campur tangan dalam kemelut ini perlu dilakukan dengan lebih berhati-hati berikutan politik Sabah agak berlainan dengan pusat.

Namun, beliau tetap menjangkakan campur tangan itu mungkin lebih mudah memandangkan perseteruan itu membabitkan pihak yang sememangnya bekerjasama di peringkat pusat.

Semalam, UMNO dan Barisan Nasional (BN) Sabah menamatkan kerjasama membentuk kerajaan negeri Sabah yang dimeterai sejak Pilihan Raya Negeri (PRN) pada September 2020.

Pengerusi BN Sabah yang juga Ketua UMNO Sabah, Datuk Seri Bung Moktar Radin berkata, keputusan sebulat suara pemimpin UMNO Sabah itu selepas mengambil kira tindakan Ketua Menteri Sabah, Datuk Seri Hajiji Noor memecat Pengarah Pilihan Raya BN Sabah, Datuk Seri Salleh Said Keruak sebagai Pengerusi Qhazanah Sabah dan mengugut dengan mengumumkan rombakan Kabinet negeri.

Berikutan tindakan ADUN UMNO itu, kerajaan negeri pimpinan Hajiji mempunyai 42 kerusi daripada 79 kerusi keseluruhan termasuk enam kerusi ADUN Dilantik.


UMNO tawar jawatan Exco kepada PAN, PKR bentuk kerajaan di Perak?

BANGI, 26 Rabiulakhir 1442H, Sabtu – Jawatan Exco Kerajaan Negeri Perak kepada Parti Amanah Negara (PAN) dan PKR antara yang ditawarkan UMNO sekiranya dua parti itu sedia membentuk kerajaan bersama mereka.

Bagaimanapun, Pengerusi DAP Perak, Nga Kor Ming mendedahkan tawaran tersebut tidak diterima oleh Pakatan Harapan (PH) Perak kerana mengetepikan DAP sebagai salah sebuah parti gabungan.

Katanya, tawaran itu dibuat bagi membentuk kerajaan bersama selepas Parti Pribumi Bersatu Malaysia (Bersatu) dan PAS tidak memberikan sebarang kata putus.

“Semasa rundingan dibuat, UMNO telah membuat beberapa tawaran termasuklah jawatan Exco kepada PKR dan Amanah tetapi tidak kepada DAP. Sekiranya tawaran ini diterima, persepakatan ini akan tergugat dan PH Perak akan musnah.

“Disebabkan itu, PH Perak tetap tegas dengan pendiriannya dan memberitahu UMNO bahawa PH akan berdiri sebagai satu blok. Kita hanya bersetuju jika ketiga-tiga pihak disertakan bersama,” katanya seperti dilapor Sinar Harian.

Kor Ming berkata, untuk menyelesaikan kebuntuan dalam pembentukan kerajaan baharu di Perak, DAP negeri mengeluarkan kenyataan bahawa parti itu bersedia bersama UMNO dengan syarat kerajaan gabungan baharu itu perlulah berlandaskan integriti, pemerintahan yang baik dan tanpa berkompromi dengan prinsip parti.

Katanya, kenyataan itu dikeluarkan selaras dengan keputusan yang dibuat oleh Majlis Presiden PH bahawa mereka bersedia membentuk kerajaan dengan UMNO untuk kesejahteraan rakyat.

“Oleh itu, rundingan berterusan antara kedua-dua PH dan UMNO dibuat sehingga larut malam, namun tiada persetujuan yang dicapai kerana UMNO tidak dapat menerima terma dan syarat ditetapkan oleh PH.

“Disebabkan kedua-dua pihak tidak dapat mencapai kesepakatan, UMNO kemudian kembali kepada Bersatu dan PAS untuk membentuk kerajaan negeri yang baharu,” katanya.

Sebelum ini, DAP memutuskan untuk menjalin kerjasama dengan UMNO di Perak, bagi membentuk kerajaan berbilang kaum yang bersih, kukuh dan stabil.

Keputusan berkenaan dikatakan mengambil kira situasi di negeri itu yang tiada satu parti mempunyai majoriti untuk membentuk kerajaan yang stabil, selepas menteri besar sebelum ini, Datuk Seri Ahmad Faizal Azumu, hilang keyakinan majoriti dan kemudiannya mengumumkan peletakan jawatan.


Riyadh kecam serangan Israel ke atas al-Aqsa

RIYADH, 14 Ramadan 1443H, Sabtu – Arab Saudi mengecam tindakan biadab tentera negara pengganas Israel menyerbu perkarangan Masjid al-Aqsa di Baitulmaqdis dan menyerang penduduk Palestin yang sedang solat.

Kementerian Luar menganggap, peningkatan sistematik ini sebagai serangan terang-terangan terhadap kesucian Masjid al-Aqsa dan kepentingannya kepada negara Islam.

Pada masa sama, rejim haram Israel juga telah melanggar resolusi serta perjanjian antarabangsa yang berkaitan.

Terdahulu, pihak keselamatan Israel menyerang penduduk Palestin ketika ribuan orang berada di masjid untuk menunaikan solat ketika bulan Ramadan.

Pegawai Palestin berkata, lebih 150 rakyat Palestin cedera dalam serangan itu.

Peningkatan keganasan baru-baru ini telah meningkatkan kebimbangan mengenai pertempuran baharu antara Palestin dan Israel.

Ramadan tahun lalu, keganasan serupa meletus dan mencetuskan konflik terbesar dalam beberapa tahun antara Pergerakan Perjuangan Islam Palestin (Hamas) dan Israel.

Perang 11 hari itu ditamatkan susulan campur tangan orang tengah, termasuk Mesir, Jordan dan Amerika Syarikat (AS).

Berikutan itu, Arab Saudi menggesa masyarakat antarabangsa untuk meminta tentera Israel bertanggungjawab di atas serangan dan pencabulan berterusan terhadap rakyat Palestin, tanah dan tapak suci mereka.

Kementerian Luar juga berkata, terdapat keperluan untuk memulihkan usaha damai di Timur Tengah. – Agensi

Pautan terdahulu;


Polis tahan 11 lelaki memandu dalam keadaan mabuk

KUALA LUMPUR, 9 Rabiulakhir 1443H, Ahad – Kira-kira 11 lelaki ditahan polis dipercayai memandu di bawah pengaruh alkohol menerusi Operasi Pelbagai di sekitar ibu negara, kelmarin hingga awal pagi tadi.

Operasi membabitkan 96 pegawai Jabatan Siasatan dan Penguatkuasaan Trafik (JSPT) Kuala Lumpur itu diadakan serentak dengan Op Samseng Jalanan dan Motosikal di sekitar pusat bandar, Jalan Pahang, Jalan Raja Laut, Jalan Cheras, Jalan Bangsar serta Lebuhraya Duta Ulu Klang (DUKE).

Timbalan Ketua JSPT Kuala Lumpur, Superintendan Zulkafli Chek Lah berkata, semua suspek berusia antara 22 hingga 68 tahun dibawa ke Balai Trafik Jalan Bandar untuk tindakan susulan mengikut Seksyen 45(A) Akta Pengangkutan Jalan (APJ) 1987.

“Kita juga tahan lima lelaki kerana menunggang motosikal secara merbahaya sambil melakukan aksi ‘zig-zag’, ‘roket’ dan ‘Superman’, selain bersaing sesama sendiri menerusi Op Samseng di lebuh raya DUKE.

“Suspek berusia 18 hingga 26 tahun itu dibawa ke balai sama mengikut Seksyen 42 (1) APJ 1987 kerana memandu secara melulu dan merbahaya hingga mengganggu pengguna jalan raya lain,” katanya dalam kenyataan, hari ini.

Pada masa sama, sebanyak 430 saman dikeluarkan secara keseluruhan atas pelbagai kesalahan dan 13 motosikal disita mengikut Seksyen 64 APJ 1987 kerana mengubah suai struktur kenderaan termasuk ekzos.

“Motosikal terbabit akan diambil tindakan dan diperiksa Jabatan Pengangkutan Jalan (JPJ) serta diarahkan mengubah ke struktur asal.

“JSPT Kuala Lumpur akan terus mempertingkatkan operasi pada hujung minggu bagi membanteras sepenuhnya isu samseng jalanan di ibu negara” katanya.


Afghanistan akan terus bergolak, kebangkitan Taliban cetus seteru pelbagai etnik

Oleh Ainul Illia Meor Suzurudin

BANGI, 8 Muharram 1443H, Selasa – Afghanistan dijangka akan menjadi wilayah yang terus bergolak pada masa akan datang akibat vakum kuasa yang ditinggalkan Amerika Syarikat (AS), dan tiada kata sepakat dicapai antara wakil Taliban serta wakil pemerintahan lain di negara itu.

Penganalisis Interdisciplinary Research and International Strategy Institute (IRIS Institute), Asyraf Farique berkata, walaupun ada sesetengah pihak mengatakan Taliban telah berjaya menjatuhkan kerajaan sebelum ini yang menjadi proksi kepada AS, timbul persoalan sejauh mana kebangkitan Taliban pada kali ini bebas daripada campur tangan asing terutama China dan Russia.

“Skrip yang sama akan terus berulang kepada umat Islam selagi mana politik mereka tidak betul-betul bebas dan merdeka daripada cengkaman asing.

“Afghanistan pula merupakan kawasan yang strategik buat kuasa-kuasa besar di Asia Selatan.

“Selain kedudukan geografi yang strategik, bumi Afghanistan juga kaya dengan sumber mineral dan sumber alam. Dianggarkan sumber mineral bernilai 3 trilion USD dollar,” katanya ketika dihubungi Ismaweb.net, hari ini.

Bahkan, Asyraf berkata, Taliban sebelum ini pernah mengadakan perjumpaan dengan China untuk membincangkan prospek projek pelaburan Belt and Road Initiative (BRI).

Julai lalu, Beijing dilaporkan melihat pengunduran AS dari Afghanistan sebagai sesuatu yang menguntungkan, malah ‘hubungan erat’ negara republik itu dengan kerajaan masa depan di Kabul juga dapat membuka jalan untuk perkembangan BRI ke Afghanistan dan melalui republik Asia Tengah.

China menyatakan bahawa ia ‘bersedia untuk menjalin hubungan persahabatan’ dengan Taliban dan ia merupakan salah satu dari negara yang kedutaannya di Kabul tetap beroperasi.

Jurucakap Kementerian Luar China, Hua Chunying dalam sidang media, semalam menyatakan bahawa Beijing menghormati hak rakyat Afghanistan untuk menentukan nasib mereka sendiri dan kerajaan China berharap dapat terus mengembangkan hubungan kerjasama dengan Afghanistan.

Walaupun mendapat sambutan yang agak tenang dan positif dari Beijing, beberapa pakar berpendapat bahawa kenyataan itu mencerminkan pendekatan China yang berhati-hati namun pragmatik untuk menangani hubungannya dengan Taliban.

Sementara itu, mengulas mengenai masa depan Afghanistan, Asyraf melihat bahawa kebangkitan Taliban akan mencerminkan perseteruan dalaman yang meruncing di kalangan pelbagai etnik di Afghanistan.

“Taliban terkenal dengan pentadbiran yang lebih radikal dan pernah menumbangkan gerakan Islamis yang tidak sealiran dengan mereka seperti Jamaat Islami Afghanistan yang sebelum ini pernah memimpin Afghanistan selepas perang dengan Soviet tamat.

“Ia dijangka terus bergolak selagi tiada kesepakatan antara wakil-wakil pemerintahan dan etnik di negara itu,” katanya.

Pakar antarabangsa menjangkakan, sekalipun Taliban dapat merundingkan pengembalian kekuasaan secara formal, negara itu akan terus huru-hara untuk waktu yang lama, dengan implikasi serius bagi rantau tersebut, terutama untuk Pakistan dan China — dengan cara yang berbeza tetapi signifikan secara geopolitik.


UM patut haramkan pertubuhan bertopeng cauvinis UMANY

Oleh Athirah Huda Zalhe

BANGI, 28 Rabiulawal 1442H, Sabtu – Tidak cukup sekadar dengan permohonan maaf, Persatuan Pemuda Baharu Universiti Malaya (UMANY) mesti diharamkan.

Justeru, Persatuan Belia Islam Nasional (PEMBINA) mengulangi desakannya kepada pihak berautoriti untuk mengharamkan pertubuhan dipercayai pro-DAP itu.

Presiden PEMBINA, Wafiq Azman berkata, sebagai langkah awal, pentadbiran Universiti Malaya (UM) perlu menjadi pihak pertama yang berbuat demikian terhadap UMANY.

“PEMBINA Pusat dan PEMBINA UM sebelum ini telah membuat laporan polis dan menghantar surat makluman kepada HEP berkenaan artikel hujah balas PEMBINA UM terhadap kenyataan UMANY.

“Sambil menyatakan kerjasama untuk memberi bantuan kepada HEP dalam isu tersebut, namun sehingga kini belum ada tindakan susulan daripada pihak UM untuk mengharamkan UMANY,” katanya kepada Ismaweb.net, hari ini.

UMANY sebelum ini mencetuskan kontroversi – apabila mempersoal campur tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam urusan pentadbiran negara.

Pertubuhan itu menyatakan pendiriannya – Agong tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Selepas teruk dikritik dan banyak laporan polis dibuat ke atas pertubuhan itu, UMANY tampil memohon maaf kepada Al-Sultan Abdullah menerusi satu kenyataan di Facebook.

Mengulas permohonan maaf itu, Wafiq berkata, sehingga kini tiada maklum balas dari pihak Yang di-Pertuan Agong terhadap kenyataan melampau pertubuhan itu pada 30 Oktober lalu.

Beliau menyifatkan bahawa Al-Sultan Abdullah juga murka atau tidak melayan kontroversi yang dibuat oleh UMANY.

“Justeru, PEMBINA menggesa pihak-pihak berautoriti untuk buktikan pada masyarakat bahawa anda mempunyai kuasa untuk mengharamkan UMANY.

“Jangan jadi seperti harimau menyorokkan kukunya. Kita tidak mahu wujud persatuan cauvinis yang bertopengkan nama universiti untuk menjalankan agenda menentang kedudukan institusi diraja bergerak bebas dalam universiti. Kami akan terus menentang,” katanya.


Peperiksaan SMA, SMATQ, SMATD 2021 ditunda ke suku pertama 2022

SHAH ALAM, 28 Zulkaedah 1442H, Jumaat – Peperiksaan Sijil Menengah Agama (SMA), Sijil Menengah Agama Tahfiz Al-Quran (SMATQ) dan Sijil Menengah Agama Turath dan Dakwah (SMATD) bagi tahun 2021 ditangguhkan ke awal suku pertama 2022 susulan pandemik COVID-19.

Pengarah Jabatan Agama Islam Selangor (JAIS) Datuk Mohd Shahzihan Ahmad berkata peperiksaan kendalian JAIS itu sebelum ini dijadual diadakan antara Oktober dan November depan.

“Ia (penangguhan) bagi membolehkan calon-calon yang terlibat dapat menjalani peperiksaan dalam suasana yang lebih tenang dan selamat,” katanya pada majlis pengisytiharan keputusan SMA, SMATQ dan SMATD tahun 2020 secara maya menerusi Facebook JAIS hari ini.

Mengenai keputusan ketiga-tiga peperiksaan untuk tahun 2020 itu, beliau berkata seramai 348 calon SMA dan 31 calon SMATQ mendapat pangkat Mumtaz atau cemerlang namun tiada calon mendapat keputusan Mumtaz bagi SMATD.

Menurutnya pada peperiksaan tahun 2019, seramai 888 calon SMA, 73 calon SMATQ serta tujuh calon SMATD mendapat pangkat Mumtaz.

Katanya semua calon SMA, SMATQ dan SMATD tahun 2020 boleh mula membuat semakan keputusan masing-masing secara dalam talian pada pautan https://result.jais.gov.my/. – Bernama


Pengajaran dari Taman Tiger Balm

PADA awal tahun 80-an, sewaktu usia remaja, saya telah mengunjungi Taman Tiger Balm di Singapura. Di situ terdapat patung-patung kecil hasil seni dari tanah liat yang memaparkan gambaran penyeksaan hukuman di neraka bagi mereka yang telah melakukan pelbagai kejahatan, ketidakadilan, kerosakan moral dan sebagainya. Salah satu daripadanya mempamerkan keadaan di mana seorang pemungut cukai bagi pihak pemerintah yang zalim dengan secara paksa telah mengambil satu-satunya harta milik seorang petani miskin, iaitu seekor babi, tanpa mempunyai perasaan belas kasihan ataupun mempedulikan rayuan daripada petani tersebut.

Sebagai seorang yang telah terlatih di dalam bidang ekonomi, saya terkenang kembali paparan-paparan tersebut dan terfikir bahawa peristiwa seperti yang dipaparkan itu akan sendirinya menyumbang kepada kejatuhan sesuatu pemerintahan zalim seperti itu. Ini kerana pada tahun-tahun berikutnya, pemungut cukai tidak akan dapat mengumpul cukai yang sepatutnya dari ekonomi yang telah hancur. Sudah tentunya semangat yang luluh dan kemarahan rakyat yang meningkat akan membuka pintu kepada kuasa-kuasa luar untuk ‘menyerang’ dan menggantikan pemerintahan yang zalim seperti itu.

Oleh yang demikian, seorang pemimpin atau pemerintah yang berjiwa rakyat mesti arif mengenai aliran di dalam ekonomi, terutamanya aliran ekonomi sebenar. Ekonomi sebenarlah yang menghasilkan barangan dan perkhidmatan yang mana melaluinya rakyat menikmati taraf hidup yang baik serta membekalkan dana supaya pemerintah dapat melaksanakan tugas mereka dengan baik. Sektor kewangan sepatutnya menangani ekonomi sebenar, khususnya dengan membekalkan kecairan yang diperlukan, agar ekonomi sebenar berfungsi dengan sebaik-baiknya. Ekonomi sebenar yang berjalan dengan baik pula akan memberikan hasil cukai yang lumayan kepada kerajaan sambil memberi ganjaran yang baik kepada sektor kewangan.

Tetapi malangnya sistem kewangan sedia ada (ekonomi berasaskan riba’) telah menduduki kedudukan teratas di dalam sektor ekonomi hinggakan ekonomi sebenar telah tunduk kepadanya. Sebab itulah walaupun tahun 2020 merupakan tahun pandemik COVID-19 yang telah menghancurkan sejumlah besar perniagaan, akan tetapi pengerusi dan pengarah bank-bank swasta telah mengaut dividen yang amat lumayan, hinggakan ada di antaranya berjumlah ratusan juta ringgit. Kerajaan pula anehnya ‘merungut’ sudah ketandusan dana.

Berbalik kepada aliran ekonomi sebenar, semasa MCO pertama dilaksanakan oleh kerajaan Malaysia pada tahun 2020, moratorium pinjaman yang diberikan kepada ekonomi sebenar dan pakej rangsangan yang disertakan memang merupakan satu langkah terpuji yang memastikan ekonomi sebenar dapat terus berfungsi, walaupun pada kadar yang lebih rendah. Namun, MCO 3 yang telah dikuatkuasakan baru-baru ini, tidak pula disertakan dengan pakej moratorium automatik ataupun pakej rangsangan. Tanpa bantuan sedemikian ekonomi sebenar boleh menjadi hancur, bergantung kepada berapa lama tempoh MCO tersebut dilaksanakan. Sepatutnya, apabila ekonomi sebenar dilanda malapetaka secara menyeluruh, seperti yang telah terjadi disebabkan pandemik COVID-19, bantuan mestilah diberikan kepada ekonomi sebenar supaya ianya dapat terus ‘hidup’, terutamanya dari segi fleksibiliti terhadap komitmen aliran tunai yang wajib seperti sewa, bayaran-balik pinjaman, tunggakan cukai dan sebagainya.

Sektor awam juga sepatutnya mengambil potongan gaji agar berpadanan dengan gangguan kepada aliran di dalam ekonomi sebenar. Jika tidak, dengan hasil cukai yang semakin berkurangan, kerajaan pastinya tidak akan memiliki dana yang cukup untuk memenuhi perbelanjaan fiskalnya, sehingga terpaksa membuat pinjaman selanjutnya dan terpaksa membuat pengeluaran dari simpanan rizab negara. Lebih malang lagi apabila mengintimidasikan pula ekonomi sebenar yang sedang tenat menderita dengan pelbagai bayaran dan denda walaupun untuk kesalahan-kesalahan kecil. Keadaan seperti itu sudah tentunya tidak mampan.

Tidakkah keadaan sebegini mengingatkan kita tentang gambaran di Taman Tiger Balm, di mana pemerintah hanya mengambil dari rakyat tanpa memberi jalan keluar dari kemelut ekonomi? Sekiranya tidak berhati-hati, ianya pasti akan berakhir dengan penggantian pemerintah oleh rakyat untuk mencari jalan keluar yang lebih sesuai dan mampan.

Pada pendapat saya, Malaysia memerlukan nafas baru dalam pemerintahan yakni pemerintahan yang faham sedalamnya keburukan sistem monetari dan sistem ekonomi yang diamali tanpa soal selama ini, selain daripada pembaharuan komprehensif dalam bidang pendidikan, politik, pentadbiran kerajaan dan ketelusan, sekiranya kita ingin mara kehadapan sebagai sebuah negara yang berdaulat.

Prof Ahamed Kameel Mydin Meera
Gerakan Keadilan Monetari Malaysia


Hospital kritikal, Indonesia tambah bajet kesihatan

JAKARTA, 25 Zulkaedah 1442H, Selasa – Kerajaan Indonesia bersetuju meningkatkan bajet penjagaan kesihatan coronavirus dan memperkenalkan perkhidmatan teleperubatan kepada pesakit yang tidak kritikal.

Tindakan itu sebagai sebahagian usaha untuk mengurangkan tekanan pada sistem kesihatan.

Indonesia memerangi salah satu wabak coronavirus terburuk di Asia, didorong oleh penularan lebih meluas varian Delta yang pertama kali dikenal pasti di India.

Menteri Kewangan, Sri Mulyani Indrawati berkata, perbelanjaan kesihatan akan dinaikkan lagi menjadi 193,93 trillion rupiah (AS$13.39 billion) untuk rawatan, pengujian, pengesanan, ubatan, vaksin dan alat pelindung coronavirus – jumlah lebih besar daripada diumumkan pada Jumaat.

Sementara itu, Menteri Kesihatan, Budi Gunadi Sadikin berkata, perkhidmatan jarak jauh akan diberi mulai hari ini oleh firma telekesihatan seperti Alodokter dan Halodoc dan akan merangkumi perundingan percuma dan penghantaran ubat.

“Pesakit COVID-19 yang positif boleh mendapatkan perkhidmatan perubatan tepat pada masanya tanpa menunggu di hospital.

“Justeru hospital dapat diutamakan untuk pesakit dengan gejala sederhana, berat, dan kritikal,” katanya pada sidang media.

Penggunaan katil hospital adalah 75 peratus di seluruh negara pada 2 Julai, kata Kementerian Kesihatan, tetapi beberapa hospital di kepulauan Jawa – yang paling ramai penduduk – melaporkan kapasiti lebih dari 90 peratus, termasuk di ibu kota Jakarta.

Kekurangan oksigen juga telah dilaporkan, yang mana dikaitkan pihak berkuasa oleh masalah pengedaran oleh dan keupayaan pengeluaran terhad. – Agensi


Bekalan air di 156 kawasan akan mula disalurkan 6.30 petang ini

KUALA LUMPUR, 12 Rabiulawal 1443H, Selasa – Bekalan air di 145 kawasan di Sepang dan 11 lagi di Kuala Langat dijangka akan mula disalurkan kepada pengguna pukul 6.30 petang ini, secara berperingkat.

Pengurusan Air Selangor Sdn Bhd (Air Selangor) dalam Facebook rasmi memaklumkan sehingga pukul 9 pagi tadi, pelaksanaan kerja-kerja kecemasan telah mencapai tahap 55 peratus dan kerja-kerja pembaikan dijangka siap pada jam 6 petang.

Air Selangor turut memaklumkan bekalan air dijangka akan pulih sepenuhnya pukul 6 petang esok dan tempoh masa gangguan dan pemulihan bekalan air di kawasan yang terjejas adalah berbeza, bergantung kepada jarak lokasi premis pengguna dan tekanan air pada sistem agihan bekalan air.

Katanya pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300 untuk mendapatkan maklumat insiden ini dari semasa ke semasa.

Sebarang pertanyaan dan aduan boleh diajukan di Help Centre di laman web www.airselangor.com dan aplikasi Air Selangor. – Bernama


Dos ke-2 Comirnaty penting hasil antibodi optimum

KUALA LUMPUR, 3 Syaaban 1442H, Rabu – Pengambilan dos kedua vaksin COVID-19 Comirnaty (Concentrate for Dispersion for Injection) keluaran Pfizer-BioNTech penting untuk peningkatan ketara antibodi bagi membolehkan keberkesanan jangka panjang seseorang penerima.

Ketua Pengarah Kesihatan Tan Sri Dr Noor Hisham Abdullah berkata kelewatan mendapatkan dos kedua mungkin akan melambatkan penghasilan antibodi yang optimum.

“Berdasarkan pemerhatian dalam kajian klinikal, keberkesanan vaksin Comirnaty telah ditunjukkan bermula dari hari ke-12 selepas pemberian dos pertama dan mencapai kira-kira 89 peratus keberkesanan di antara hari ke-14 dan 21, iaitu pada masa dos kedua akan diberikan,” katanya dalam satu kenyataan di sini hari ini.

Katanya, pada masa ini, keberkesanan jangka panjang untuk pemberian satu dos vaksin Comirnaty tidak diketahui kerana penerima vaksin dalam kajian klinikal tersebut menerima dua dos dengan selang masa antara 19 hingga 42 hari.

Dr Noor Hisham berkata demikian bagi menjelaskan berkenaan pemberian dua dos vaksin Comirnaty tersebut.

Sementara itu, beliau berkata berdasarkan kajian klinikal fasa 3 yang melibatkan suntikan dua dos dengan selang masa 21 hari (selang masa dibenarkan adalah sehingga 42 hari), tahap keberkesanan vaksin Comirnaty ialah pada 94.6 peratus dalam mencegah jangkitan SARS CoV2 bergejala.

Bagaimanapun, Strategic Advisory Group of Experts on Immunization (SAGE) daripada Pertubuhan Kesihatan Sedunia (WHO) menyarankan agar dos kedua diberikan selepas 21-28 hari daripada dos pertama, katanya.

Beliau menambah, Kementerian Kesihatan (KKM) sentiasa menjalankan pemantauan secara berterusan terhadap vaksin yang digunakan dalam Program Imunisasi COVID-19 Kebangsaan bagi memastikan kualiti, keselamatan dan keberkesanan vaksin tersebut sentiasa terjamin. – Bernama


Moderna rancang tubuh anak syarikat baharu di Malaysia

KUALA LUMPUR, 14 Rejab 1443H, Rabu – Syarikat bioteknologi yang merintis terapeutik dan vaksin messenger RNA (mRNA), Moderna, Inc. hari ini mengumumkan rancangan untuk menubuhkan anak syarikat baharu di Malaysia, disertai tiga anak syarikat lain di Taiwan, Singapura dan Hong Kong.

Pengumuman tersebut mengukuhkan kehadiran sedia ada Moderna di rantau ini dengan pejabat di Jepun, Korea Selatan dan Australia selain menunjukkan komitmen berterusannya terhadap rantau Asia-Pasifik sebagai bahagian penting dalam strategi jangka panjang dan visi komersialnya.

Ketua Pegawai Eksekutif Moderna, Stéphane Bancel berkata, anak syarikat itu akan membantu menyampaikan penyelesaian mRNA kepada rakyat Malaysia.

“Malaysia merupakan peserta yang semakin berkembang dalam industri farmaseutikal dan bioteknologi.

“Kami berharap dapat meneroka peluang kerjasama tempatan memandangkan Moderna sedang meluaskan jejaknya di rantau Asia-Pasifik. Saya teruja untuk membina pasukan yang kukuh, yang dapat memenuhi potensi serantau dan menyampaikan platform mRNA yang kami tawarkan,” katanya dalam kenyataan pada Rabu.

Menurut syarikat itu, rancangan untuk menubuhkan anak syarikat tempatan mencerminkan keyakinan pihaknya terhadap trajektori pertumbuhan semasa industri farmaseutikal dan kesihatan di Malaysia.

Ia menambah, Moderna juga terdorong dengan komitmen kerajaan tempatan terhadap penyelidikan dan pembangunan bioteknologi.

Moderna sedang aktif mengambil pekerja untuk membentuk pasukan bagi membina penyertaan yang kukuh dalam pasaran apabila pembekalan terapeutik mRNA syarikat berkembang, jelasnya.

Moderna menambah, pembekalannya adalah luas, merangkumi 40 program pembangunan dengan 25 daripadanya sedang berada di peringkat ujian klinikal.

Pihaknya terus mengemas kini strategi COVID-19 untuk menangani varian yang menjadi kebimbangan seperti Omicron di samping mempelopori vaksin dan terapeutik baharu untuk pelbagai penyakit dan keadaan, tambahnya.

“Moderna sedang membangunkan ubat-ubatan mRNA yang berpotensi mencegah dan merawat penyakit dengan keperluan ketara yang belum dipenuhi, merentasi penyakit berjangkit, imuno-onkologi, penyakit yang jarang dan amat jarang jumpa, serta penyakit autoimun,” menurutnya.

Moderna mempunyai operasi di 12 pasaran di seluruh dunia.

Pihak-pihak pengawal selia bagi lebih 70 pasaran telah meluluskan vaksin COVID-19 Moderna, termasuk sekurang-kurangnya 19 di rantau Asia-Pasifik.

Pada Ogos 2021, Kementerian Kesihatan Malaysia telah memberikan kelulusan bersyarat bagi vaksin COVID-19 Moderna untuk kegunaan kecemasan.- Bernama


Gempa bumi sederhana melanda Selatan Sumba, Indonesia

KUALA LUMPUR, 15 Muharram 1444H, Sabtu – Gempa bumi sederhana berukuran 5.0 pada skala Richter dikesan melanda Selatan Sumba, Indonesia pada 8.18 pagi ini

Menurut kenyataan Jabatan Meteorologi Malaysia (MetMalaysia), gempa pada jarak 355 kilometer (km) selatan dari Bima, Indonesia itu berlaku pada kedalaman 11 km.

Bagaimanapun, penilaian awal MetMalaysia mendapati gempa itu tidak membawa ancaman tsunami kepada Malaysia. – Bernama


Mustahil saya, Azmin keluar Bersatu

KUALA LUMPUR, 19 Zulkaedah 1443H, Ahad – Ahli Parlimen Batu Pahat, Datuk Mohd Rashid Hasnon menafikan dakwaan akan meninggalkan Bersatu.

Mohd Rashid dalam dalam kenyataan hari ini menyifatkan, dakwaan dirinya dan ahli Parlimen Gombak, Datuk Seri Mohamed Azmin Ali yang juga Menteri Perdagangan Antarabangsa dan Industri akan keluar daripada Bersatu sebagai mustahil dan usaha untuk melemahkan parti.

Jelas Timbalan Yang Dipertua Dewan Rakyat itu, beliau yakin dengan masa depan Bersatu dan akan terus menyokong parti pimpinan Tan Sri Muhyiddin Yassin.

“Berhentilah mengadu domba dengan propaganda murahan untuk melemahkan Bersatu. Serangan berita palsu seperti ini jelas menunjukkan ada pihak tertentu ketandusan isu cuba untuk memberikan tekanan dengan memberi persepsi negatif yang kononnya boleh melemahkan Bersatu,” katanya.

Sebelum ini, Mohd Rashid dan Mohamed Azmin terpalit dengan dakwaan akan meninggalkan Bersatu selepas Menteri Perusahaan Perladangan dan Komoditi Datuk Zuraida Kamaruddin mengumumkan keluar Bersatu pada 26 Mei lepas dan kemudiannya menyertai Parti Bangsa Malaysia (PBM).

Azmin turut dilaporkan berkata akan kekal bersama parti itu kerana idealisme dan perjuangan Bersatu adalah jati dirinya. – Bernama


Tentera laut Israel rampas, musnah bot nelayan Palestin

GAZA, 20 Rabiulawal 1443H, Rabu – Tentera laut negara haram Israel merampas dua bot nelayan di luar pantai Gaza dan memusnahkan bot ketiga milik nelayan Palestin, hari ini.

Menurut Ketua Sindiket Nelayan, Nizar Ayyash, kedua-dua bot nelayan yang dirampas itu dimiliki oleh nelayan Abdullah Al-Bardaweel.

Manakala yang musnah dimiliki Mohammad Al-Bardaweel, kata Ayyash, sambil memaklumkan bahawa tentera laut Israel turut menghancurkan lampu dan peralatan lain yang digunakan untuk menangkap ikan.

Mengulas lanjut, Ayyash memberitahu bahawa serangan tentera laut Israel ke atas nelayan Palestin tidak berhenti, dengan menyatakan bahawa serangan itu dilakukan kira-kira tujuh batu nautika dari pantai.

Menurut Persatuan Nelayan Palestin di Gaza, terdapat kira-kira 4,000 nelayan bekerja di sektor perikanan Gaza, yang menjaga kira-kira 50,000 orang tanggungan.

Profesion itu telah dianggap berbahaya oleh pertubuhan hak asasi manusia ekoran gangguan rejim pengganas Israel terhadap nelayan di laut.

Pada tahun lalu sahaja, tentera pendudukan Israel menyerang nelayan Palestin di luar pantai Semenanjung Gaza sekurang-kurangnya 320 kali, lapor Kesatuan Jawatankuasa Kerja Pertanian (UAWC) melaporkan.

Ia mencatatkan 63 serangan lebih banyak berbanding tahun sebelumnya.

Negara penjajah Israel juga menutup kawasan nelayan selama 16 hari pada bulan Ogos. – Agensi


PRN Johor: Manifesto PN dirangka berdasarkan akar umbi, anak muda

BATU PAHAT, 11 Rejab 1443H, Ahad – Perikatan Nasional (PN) akan merangka manifesto bagi Pilihan Raya Negeri (PRN) Johor berdasarkan suara akar umbi terutamanya melibatkan golongan anak muda.

Timbalan Ketua Pemuda PN, Wan Ahmad Fayhsal Wan Ahmad Kamal berkata, bagi tujuan itu, pihaknya akan turun padang di peringkat akar umbi di seluruh kawasan Dewan Undangan Negeri (DUN) di Johor, bagi mengetahui permasalahan mereka.

Beliau berkata, antara yang akan didengari adalah keluhan dan keresahan anak muda yang berhadapan pelbagai masalah, termasuk membabitkan soal pekerjaan susulan penularan pandemik COVID-19.

“Bagi manifesto di PRN Johor ini, kita perlu ada sekurang-kurangnya satu tawaran baharu dan saya yakin semua pemimpin PN akan meneliti cadangan-cadangan daripada akar umbi, dan PN akan cuba membantu menyelesaikannya.

“Selain mendengar isu pekerjaan dalam kalangan anak muda, kita juga akan melihat dan cuba membantu sektor industri kecil dan sederhana (IKS) yang juga terkesan,” katanya kepada pemberita selepas Majlis Pelancaran Jentera Pemuda PN Negeri Johor di Parit Besar dekat sini, malam tadi.

Ketua Armada Bersatu itu berkata, pihaknya akan turun ke setiap peringkat bagi mendengar permasalahan daripada anak muda, dan bukan sekadar memantau di media sosial.

“Tidak semua anak muda ini aktif di media sosial dan sebab itulah kita akan mengambil pendekatan dengan mendekati anak muda di Felda, kampung dan mereka yang bekerja di sektor 3D (kotor, bahaya dan sukar).

“Mereka ini jarang melihat atau aktif di media sosial, jadi kita akan dengar suara mereka dan pada masa sama kita akan angkat suara mereka,” katanya.

Ketika diminta mengulas berhubung calon anak muda bagi PRN Johor, beliau berkata, pihaknya berharap agar pimpinan tertinggi PN dapat menyenaraikan calon daripada golongan berkenaan sekurang-kurangnya 30 peratus daripada kerusi yang dipertandingkan pada pilihan raya negeri itu.

“Kita sudah ada sasaran untuk kerusi bagi meletakkan calon anak muda, namun ia tertakluk kepada keputusan PN pusat. Bagaimanapun bagi kami perkara paling penting adalah calon berkenaan perlu mempunyai kredibiliti, bersih dan telah ditapis serta bebas daripada rasuah,” kata Wan Ahmad Fayhsal.-  Bernama


Tak lepas tangan isu kartel daging haram

BANGI, 16 Jamadilawal 1442H, Khamis – Masyarakat diminta tidak menganggap Jabatan Perdana Menteri (Hal Ehwal Agama) lepas tangan dalam menangani isu kartel daging import.

Menterinya, Datuk Seri Dr Zulkifli Mohamad Al-Bakri menegaskan bahawa isu itu penting kerana membabitkan umat Islam.

Jelasnya, beliau telah menerima beberapa tangkap layar berkaitan laporan media selain terdapat segelintir pihak mempersoalkan kenyataan dikeluarkan pihaknya sebelum ini, yang membabitkan isu sama.

“Ada juga segelintir pihak yang mempersoalkan seolah-olah saya lepas tangan dalam isu ini.

“Inilah asas kepda dua pilihan yang saya kemukakan sebagai jawapan kepada pertanyaan wartawan,” katanya dalam satu kenyataan di laman Twitter, semalam.

Terdahulu, Zulkifli pada Rabu berkata, umat Islam mempunyai pilihan sendiri untuk tidak memakan daging import khususnya lembu sekiranya mempunyai keraguan status halal daging berkenaan.

“Sepertimana yang disebut dalam hadis, tinggalkan apa yang menjadi keraguan kepada apa yang tidak menjadi keraguan.

“Sebab itu saya sendiri telah pergi ke dua tempat (kilang menyimpan daging beku) dua hari lepas untuk memastikan daging import yang benar-benar ikut piawaian dan garis panduan,” katanya.

Mengulas lanjut,  Zulkifli berkata, kenyataan berkenaan adalah bagi menjawab pertanyaan wartawan berhubung pandang Timbalan Mufti Perak, Datuk Zamri Hashim yang menyarankan untuk mengelak makan daging import.

Katanya, beliau amat menghormati pandangan Ustaz Zamri disebabkan itu juga antara pilihan tersedia untuk umat Islam.

Beliau juga mengingatkan umat Islam di negara ini bahawa terdapat banyak pembekal daging import dalam kalangan Bumiputera Muslim, yang juga pemegang Sijil Pengesahan Halal Malaysia yang sah.

Zulkifli berkata, umat Islam boleh membuat semakan terhadap status pihak terbabit melalui laman halal.gov.my.

“Justeru, dengan meraikan pandangan sahabat saya Timbalan Mufti Perak, juga suara pembekal daging import dalam kalangan Bumiputera Muslim yang tidak terbabit dalam hal ini, itulah pilihan yang saya kemukakan.

“Saya yakin kita semua bersetuju bahawa pembekal daging import dalam kalangan Bumiputera Muslim yang tidak bersalah, tidak wajar terpalit sama dalam isu ini,” katanya.

Beliau turut sebuah hadis Rasulullah ﷺ yang bermaksud, ‘tinggalkanlah perkara yang meragukan kamu kepada perkara yang tidak meragukan kamu’.

“Saya amat berharap kenyataan ini tidak disalah anggap sebagai saya bersikap lepas tangan terhadap isu yang penting bagi umat Islam ini,” katanya.


Bukit Aman sahkan terima laporan aktivis hina Raja Permaisuri Agong

KUALA LUMPUR, 12 Ramadan 1442H, Sabtu – Polis Diraja Malaysia (PDRM) mengesahkan telah menerima laporan terhadap pemilik akaun Facebook Fahmi Reza yang didapati menghina Raja Permaisuri Agong Tunku Hajah Azizah Aminah Maimunah Iskandariah.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata kes itu disiasat oleh Unit Siasatan Jenayah Terkelas, Bahagian D5 JSJ di bawah Seksyen 4(1) Akta Hasutan 1948 serta Seksyen 233 Akta Komunikasi dan Multimedia 1998.

Beliau berkata suspek akan dibawa ke hadapan Majistret hari ini untuk tujuan permohonan reman di bawah Seksyen 117 Kanun Tatacara Jenayah bagi siasatan lanjut.

“PDRM menggesa orang ramai agar menjadi pengguna media sosial yang bijak, berhemah dan tidak menggunakan platform berkenaan sehingga boleh mendatangkan kegusaran dan mengganggu-gugat keharmonian negara.

“Tindakan tegas tanpa kompromi akan diambil terhadap mana-mana individu yang sengaja mencetus suasana tidak harmoni serta mengganggu-gugat ketenteraman awam,” menurutnya dalam kenyataan.

Semalam, aktivis Fahmi Reza ditahan polis berikutan hantaran yang dibuatnya di media sosial melibatkan Tunku Azizah. – Bernama


Zahid optimis BN-PH menang 23 kerusi DUN Kelantan

BANGI, 23 Muharam 1445H, Khamis – UMNO optimis gabungan perpaduan Barisan Nasional (BN) dan Pakatan Harapan (PH) akan memperoleh kemenangan di Kelantan pada Pilihan Raya Negeri (PRN) dengan mendapat sekurang-kurang 23 kerusi DUN.

Pengerusi BN, Datuk Seri Ahmad Zahid Hamidi berkata, rakyat Kelantan kini mula celik serta menolak fahaman politik ekstrem dan radikal yang akhirnya akan memecahbelah ukhwah sesama Islam itu sendiri.

“Semalam saya melihat semangat Gelombang Biru 2.0 di Kelantan ketika hadir memeriahkan Himpunan Jentera dan Penyokong BN-PH Pasir Puteh, Kelantan dengan kehadiran yang begitu ramai dan di luar jangkaan.

“Saya optimis bahawa gabungan perpaduan BN-PH akan memperoleh kemenangan di Kelantan dengan mendapat sekurang-kurangnya 23 kerusi DUN,” katanya dalam kenyataan di Facebook, hari ini.

Beliau yang juga Timbalan Perdana Menteri berkata, buat masa ini gelombang perubahan yang berlaku Kelantan semakin positif.

Katanya, sekiranya pembentukan Kerajaan Perpaduan berlaku di Kelantan, pastinya perkara utama yang akan dilakukan adalah menangani isu bekalan air bersih dan menghapuskan tunggakan bil air.

Malah, beliau menjanjikan akan mewujudkan sebuah Kolej Universiti Tahfiz Al-Quran dan Sains dengan menyasarkan 20,000 peluang pekerjaan baharu.

“Tawaran BN-PH kepada rakyat Kelantan adalah tekad kita, bukan untuk bermain politik seperti Kerajaan Negeri sedia ada.

“Berilah ruang dan peluang kepada kami untuk memimpin negeri ini, Insya-Allah,” katanya.

BN akan bertanding di 31 kerusi DUN Kelantan pada PRN yang bakal diadakan lusa.


Dua beradik maut dalam pergaduhan di Ipoh

IPOH, 20 Muharam 1444H, Khamis – Dua beradik ditemukan maut selepas dipercayai bertengkar dalam satu kejadian di Jalan Mohamed Naseh, di sini pagi tadi.

Pemangku Ketua Polis Perak, Datuk Azizi Mat Aris berkata, pihaknya menerima panggilan daripada orang awam kira-kira 10 pagi berhubung kejadian tersebut dan bergegas ke lokasi kejadian.

“Setibanya di sebuah rumah, didapati seorang lelaki terbaring berlumuran darah di dapur dengan kesan tikaman manakala seorang lagi lelaki berada di luar rumah (dalam keadaan tergantung). Siasatan awal mendapati, kedua-duanya merupakan adik-beradik yang telah bertengkar di rumah itu.

“Isteri kepada lelaki pertama (adik) dipercayai cuba menenteramkan keadaan sehingga luka pada ibu jari tangan kanannya. Kami masih melakukan siasatan untuk mengetahui punca insiden pergaduhan. Menurut saksi, mereka kerap dengar kejadian pergaduhan di rumah ini,” katanya dalam sidang media di lokasi kejadian.

Beliau berkata, siasatan juga mendapati suspek, 70, yang bekerja sebagai pemandu teksi dipercayai bertengkar dan kemudian menikam adiknya, 67, seorang pesara, sebelum menggantung diri di luar rumah dan pihaknya turut menjumpai pisau kecil yang berada berdekatannya.

“Sewaktu kejadian, ada beberapa ahli keluarga. Keterangan akan direkodkan untuk tujuan siasatan di bawah Seksyen 302 Kanun Keseksaan,” katanya dan menambah mayat dihantar ke Hospital Raja Permaisuri Bainun untuk bedah siasat. – Bernama


Arab Saudi larang penduduk kunjungi 16 negara

RIYADH, 22 Syawal 1443H, Isnin – Arab Saudi melarang penduduknya mengunjungi 16 negara susulan lonjakan kes COVID-19 sejak beberapa minggu kebelakangan ini.

Antaranya termasuk Lubnan, Syria, Turki, Iran, Afghanistan, Yaman, Somalia, Ethiopia, Republik Demokratik Congo, Libya, Indonesia, India, Vietnam, Armenia, Belarus dan Venezuela.

Setakat ini, larangan itu terpakai kepada warga Arab Saudi yang ingin melancong ke negara-negara berkenaan.

Sementara itu, Kementerian Kesihatan Arab Saudi memberi jaminan setakat ini sifar kes cacar monyet  di negara itu.

Timbalan Menteri Kesihatan, Abdullah Asiri berkata, kerajaan mempunyai keupayaan untuk memantau sebarang kes cacar monyet termasuk melawan jangkitan jika ada kes baharu muncul. – Agensi


MEDAC sedia peruntukan lebih RM7 bilion kepada usahawan terkesan

KUALA LUMPUR, 16 Safar 1443H, Khamis – Kementerian Pembangunan Usahawan dan Koperasi (MEDAC) menerusi 11 agensi dibawahnya menyediakan peruntukan lebih daripada RM7 billion kepada usahawan dan golongan terkesan akibat pandemik COVID-19.

Menterinya, Tan Sri Noh Omar berkata, antara kumpulan yang dapat manfaat daripada peruntukan itu adalah golongan terkesan kerana pandemik termasuk kumpulan informal dan industri kecil sederhana (IKS).

“Daripada kumpulan informal yang menjual barangan tanpa lesen kepada golongan diberhentikan kerja, kementerian menjemput mereka menjadi usahawan dan pada masa yang sama, golongan yang belum bekerja, asnaf serta usahawan menggunakan modal sendiri turut menjadi tumpuan MEDAC,” katanya.

Beliau berkata demikian ketika berucap pada majlis perasmian program Let’s XCESS 2021 SME Bank Wilayah Kuala Lumpur dan Selangor serta majlis pelancaran Business Export Programme (BEP) hari ini.

Program Let’s XCESS SME Bank 2021 ini merupakan kesinambungan program peringkat nasional SME Bank XCESS 2021, ia dianjurkan secara dalam talian pada Julai lepas dan merupakan program yang memberi akses kepada pembiayaan dan pembangunan perusahaan kecil dan sederhana (PKS).

BEP pula adalah untuk melatih dan melahirkan lebih ramai usahawan PKS pengeksport Bumiputera melalui peruntukkan dana sebanyak RM30 juta yang akan memberi manfaat kepada 150 orang usahawan PKS oleh MEDAC kepada SME Bank bagi tempoh lima tahun dari 2020-2025.

“Kementerian juga telah menetapkan sasaran supaya program BEP ini dapat melahirkan sekurang-kurangnya 75 syarikat pengeksport baharu dan juga keseluruhan peserta mencatatkan peningkatan jualan eksport sebanyak RM75 juta.

“Untuk peserta BEP, saya tahu perjalanan untuk menembusi pasaran global ini bukanlah sesuatu yang mudah terutamanya dengan cabaran pandemik namun saya percaya anda semua mempunyai semangat jitu dan tidak mudah putus asa,” katanya.

Noh berkata langkah yang diambil oleh SME Bank dalam menganjurkan program libat urus Let’s XCESS 2021 dengan kerjasama rakan-rakan strategik yang lain, ia membolehkan usahawan PKS bangkit dalam membangunkan semula perniagaan mereka dan seterusnya menyumbang kepada pertumbuhan ekonomi negara.

Fokus MEDAC adalah untuk menggariskan dasar, inisiatif dan strategi pembangunan usahawan yang lebih berkesan agar semua pihak yang terlibat untuk memajukan PKS negara dapat berfungsi dengan lebih tersusun dan efektif. – Bernama


840 masjid di Jerman jadi sasaran Islamofobia

BERLIN, 17 Zulkaedah 1443H, Jumaat – Lebih daripada 800 masjid di Jerman menjadi sasaran ancaman dan serangan sejak 2014 – di mana kebanyakan kes jenayah tidak disiasat dengan betul, menurut kumpulan hak asasi.

FAIR International merekodkan hampir 840 insiden serangan, vandalisme dan ancaman antara 2014 sehingga 2022.

Analisis terperinci jenayah pada 2018 mendedahkan bahawa pelakunya kekal tidak dikenal pasti di dalam kebanyakan serangan, sehingga mencetuskan serangan susulan dipercayai daripada puak neo-Nazi atau pelampau sayap kiri.

Antara 120 serangan yang direkodkan terhadap masjid pada 2018, hanya sembilan daripadanya berjaya mengenalpasti pelaku.

“Kadar ini membimbangkan. Sekurang-kurangnya 20 kes termasuk serangan bakar dan suspek berniat menyebabkan kematian serta kecederaan.

“Secara amnya, pegawai polis tiba di tempat kejadian dengan cepat dan segera memulakan siasatan.

“Bagaimanapun, hampir tiada insiden yang dapat diselesaikan sehingga ke hari ini,” kata kumpulan itu.

Ahli sosiologi dan saintis politik, Yusuf Sari berpendapat kemungkinan komuniti masjid tidak memainkan peranan walaupun telah berdepan serangan berulang kali sebelum ini.

“Selain itu, separuh daripada serangan adalah dari sayap kanan dan dalam kebanyakan kes pelaku belum ditangkap.

“Ini bermakna pelaku masih menimbulkan ancaman kepada umat Islam. Malah, masyarakat sering dibiarkan sendirian selepas serangan tanpa sebarang bantuan, baik dari segi mental atau fizikal,” katanya.-  Agensi


PAS kekal mahu kawin dua serentak

PENYATUAN yang jauh, tidak hadirkan kuasa, berbanding kemenangan yang dekat hadirkan kuasa.

Selepas Majlis Syura Ulamak PAS membuat keputusan, semalam Presiden PAS membuat keputusan yang sama, PAS tetap akan bersama MN dan mempertahankan PN,.

Atas alasan, PAS tidak boleh hanya menjalinkan kerjasama politik dengan UMNO bagi memecahkan fahaman asabiah.

Saya tidak nampak di mana asabiahnya, kerana bersama UMNO, ada MCA dan MIC dalam Barisan Nasional (BN)

Begitu juga PN, selain PPBM, ada Gerakan. Jadi, saya tidak nampak di mana asabiahnya, jika bersama MN, melainkan asabiah buatan sendiri.

Keputusan ini sudah tentu tidak disenangi oleh UMNO, dan tidak ketinggalan beberapa pimpinan PAS.

UMNO sudah membuat keputusan, kesemua kerusi yang dimenangi dalam PRU14 lalu, tetap akan dipertahankan. UMNO tidak akan memberi laluan kepada PPBM, kerusi yang asal menjadi miliknya, dimenangi, kemudian terlepas disebabkan oleh lompatan yang berlaku.

Seingat saya, pemimpin PN sudah pun mengeluarkan kenyataan akan bertanding semua kerusi yang ditandingi UMNO.

Apa yang boleh dimainkan oleh PAS di situ? Pertandingan lebih tiga penjuru memang tidak dapat dielakkan dalam PRU15, termasuk negeri-negeri ‘kuat PAS’ seperti Kelantan, Terengganu dan Kedah. Asabiah apa yang ingin dipecahkan?

Apakah PAS ada kuasa ajaib untuk menyatukan kedua-dua parti ini, sedangkan PAS sendiri tidak mampu dalam mempertahankan MN itu sendiri. UMNO menyalahkan PAS. PAS menyalahkan UMNO dalam soal memperkasakan MN.

Seperti analogi saya sebelum ini, jika kahwin satu masih berantakan, bagaimana boleh berkahwin dua secara serentak.

Ingatan saya, penyatuan yang jauh yang tidak menghadirkan kuasa. Tetapi kemenangan yang lebih dekat menghadirkan kuasa.

Jangan terlalu berfatamorgana dengan mimpi perpaduan atau penyatuan, kerana adalah mustahil kita dapat memuaskan hati semua pihak. Mimpi penyatuan dan perpaduan boleh menjadi realiti setelah ada kuasa.

PAS kena faham, yang penting adalah, al ghalabah yang dalam politik demokrasi banyak ditentukan oleh jumlah dan kuantiti. Bukan soal nak menjaga hati semua orang. Jangan jadi Pak Andir dan Mak Andir yang berdayung ke majlis kenduri. Akhirnya, ke hulu tak dapat, ke hilir melepas.

Al-Ghalabah makna biasa ialah kalah, tersalah, tewas, terlanjur atau juga silap. Dalam kata lain, tersilap atau terlanjur.

Realiti politik hari ini, kesilapan dalam membuat keputusan akan memberikan kesan yang mendalam terhadap agama, bangsa dan negara. Sesal dahulu pendapatan, sesal kemudian tidak berguna.

Tidak mustahil al-ghalabah atau kesilapan atau keterlanjuran mungkin berlaku kepada PAS dalam membuat percaturan politik.

Begitu juga dengan UMNO, selepas tiga PRN berlalu, Sabah, Melaka dan Sarawak, mula merasakan dirinya kuat, tidak perlu lagi kepada rakan lain. Mahu bergerak solo. Jangan terlalu yakin.

PRN dan PRU berbeza. PRN memilih ketua negeri. Tetapi PRU, cenderung kepada kerajaan Persekutuan atau Putrajaya. Kerusi DUN berbeza dengan kerusi Parlimen. Ultra kiasu lebih mengidamkan kerusi Parlimen daripada DUN.

Rakyat sedang menilai semua percaturan ini.

Apa yang ingin saya ingatkan di sini bahawa kita tidak terlepas dari terjatuh pada kesalahan dan ketelanjuran, dengan tidak sengaja. Kesilapan dan ketelanjuran dengan tidak sengaja seharusnya memberi kesedaran seseorang agar sentiasa waspada supaya tidak terjatuh di dalam kesilapan.

Adakah maslahah itu PAS bersama PPBM atas nama perpaduan, yang makin dilihat merugikan Melayu memandang kepada realiti politik hari ini?

Atau PAS bersama UMNO yang memungkinkan kemenangan lebih jelas dan mengurangkan cengkaman MCA dan MIC ke atas UMNO? UMNO hari ini terlalu kemaruk untuk kelihatan berwarna sehingga mula ‘tunduk’ kepada MCA terutamanya.

UMNO sudah bersetuju memberikan kerusi tradisi, termasuk kawasan majoriti besar Melayu kepada MCA.

Dengan PAS Bersama UMNO, dapat juga mengekang perangai MCA dan MIC, yang merasakan dirinya mula kuat, kononnya sokongan Cina sudah kembali, wal hal sebenarnya tidak. Sekadar strategi licik untuk kepentingan mereka. Jika benar pun sokongan Cina telah beralih kepada MCA, dan MCA menang banyak kerusi, itu semakin menggugat kedudukan UMNO.

Ingat, jika berlaku pertandingan tiga penjuru, jangan harap akan dapat kemenangan dua pertiga dalam parlimen. Menang dengan majoriti sedikit, kedudukan saling tidak tumpah akan berlaku seperti hari ini. Tidak stabil.

Saya fikir, elok PAS fokus beberapa negeri seperti Terengganu, Kelantan dan Kedah, yang menjadi tapaknya sekian lama. Boleh juga intai Pahang dan Selangor.

Tetapi bagi negeri-negeri lain, PAS tidak perlu campur tangan. Biarkan UMNO dan PPBM bertembung sesama mereka. Itu lebih selamat untuk PAS.

Namun, jika UMNO memberikan laluan kepada MCA atau PN serahkan Gerakan bertanding di kawasan majoriti besar Melayu, ketika itu PAS usah hirau lagi rakan sepakatan. Terus masuk bertanding. Peluang PAS untuk menang amat cerah.

Saya tidak nafikan kebimbangan PAS dalam membuat keputusan berkahwin serentak. Dalam politik, ketakutan tetap ada. Jika memilih MN, takut dikhianati UMNO kerana UMNO masih belum berubah sepenuhnya. UMNO kembali perangai asal. Perkara ini tidak mustahil berlaku, melihat kepada kepada gelagat dan kerakusan beberapa pimpinan mereka. Begitu juga kes-kes yang masih dibicarakan.

Prof Dr Mohd Ridhuan Tee Abdullah


iGuru sambut baik usaha KPM tangani isu beg berat

BANGI, 3 Syaaban 1443H, Ahad – Ikatan Guru-Guru Muslim Malaysia (iGuru) menyambut baik usaha Kementerian Pendidikan (KPM) menangani isu beg berat dialami murid sekolah rendah.

Sebelum ini, isu beg sekolah yang berat kembali menjadi bualan hangat selepas ada laporan mengenai murid mengalami masalah tulang belakang akibat rutin menggalas beban beg sekolah setiap hari.

Bagaimanapun, isu berkenaan seolah-olah hampir menemui jalan penyelesaian apabila KPM memaklumkan akan menyediakan kemudahan lokar secara berfasa mulai tahun ini di 10,662 kelas di sekolah rendah dua sesi di seluruh negara.

Menteri Kanan (Pendidikan), Datuk Dr Radzi Jidin dilaporkan berkata, bagi fasa pertama, kemudahan lokar itu akan disediakan bagi sekolah rendah dua sesi di mana ia akan dimanfaatkan seramai 323,000 murid Tahap 1 iaitu tahun 1, tahun 2 dan tahun 3.

Beliau berkata, penyediaan kemudahan itu membabitkan peruntukan berjumlah RM37.3 juta.

“Bagi fasa dua pula, kemudahan lokar bagi murid Tahap 2 di sekolah rendah dua sesi iaitu tahun 4, tahun 5 dan tahun 6 pula akan disediakan pada tahun 2023,” katanya.

Difahamkan, penyediaan lokar ini adalah pendekatan baharu yang tidak pernah dilaksanakan KPM selama ini.

Berikutan itu, Presiden iGuru, Ustaz Mohd Azizee Hasan merakamkan ucapan terima kasih di atas keprihatinan KPM dalam menangani isu berkenaan.

“Alhamdulillah, akhirnya pihak KPM mengambil tindakan menyediakan lokar bagi mengatasi isu beg berat.

“Terima kasih kepada pihak KPM yang mendengar suara hati warga guru, pakar pendidikan, kesatuan, NGO, ibu bapa demi masa depan pendidikan anak bangsa,” katanya menerusi kenyataan hari ini.

Selain itu, katanya, pihak iGuru akan terus bersuara bagi memastikan pendidikan berkualiti dimartabatkan dan diperkasakan.


Fomca saran beri pampasan pihak terlibat gangguan elektrik

BANGI, 29 Zulhijjah 1443H, Jumaat – Individu dan pihak yang terlibat dengan gangguan bekalan elektrik berskala besar baru-baru ini sehingga terpaksa menanggung kos tambahan wajar diberikan pampasan.

Cadangan itu disuarakan Ketua Pegawai Eksekutif Gabungan Persatuan Pengguna Malaysia (Fomca), Saravanan Thambirajah yang melihat pemberian rebat adalah tindakan sepatutnya dilakukan selain tertakluk kepada Standard Prestasi Perkhidmatan Bekalan Elektrik Tenaga Nasional Berhad (TNB).

Namun, katanya, kriteria untuk mendapat rebat bergantung kepada masa yang diambil untuk memulihkan bekalan elektrik.

“Jika ia mengambil masa lebih tiga jam untuk memulihkan bekalan, pengguna berhak mendapat rebat.

“Malah, standard prestasi bagi Jaminan Tahap Perkhidmatan 2 (GSL2) yang ditetapkan Suruhanjaya Tenaga (ST) menyatakan pengguna berhak mendapat rebat, jika gangguan bekalan elektrik berterusan selama tiga jam atau lebih.

“Begitu juga dengan pengguna domestik berhak mendapat rebat satu peratus daripada bil bulanan mereka atau minimum RM10, manakala pengguna komersial boleh mendapat satu peratus daripada bil bulanan mereka atau sehingga RM300, manakala, pengguna industri pula boleh mendapat 0.5 peratus daripada bil bulanan mereka atau maksimum RM1,000,” katanya dalam kenyataan, hari ini.

Mengulas lanjut, Saravanan berkata, pihak berkuasa perlu menyemak semula standard prestasi TNB kerana kadar itu tidak mencukupi, selain pengurusan semua kemudahan dan peralatan elektrik perlu diteliti secara mendalam.

“Ia tentunya memerlukan semakan dan ST perlu mengambil kira kos sara hidup serta inflasi,” katanya.

Beliau bagaimanapun menjelaskan pihak berkuasa perlu bertegas dan menghapuskan ‘kerenah birokrasi’ yang menghalang pemberian pampasan.

“Sebarang kemas kini, naik taraf atau kerja penyelenggaraan yang diperlukan, mesti dilakukan segera,” katanya sambil menggesa pengguna terjejas mengemukakan aduan kepada ST dan TNB.

27 Julai lalu, beberapa kawasan di Lembah Klang menghadapi gangguan bekalan elektrik besar-besaran antaranya Petaling Jaya, Shah Alam, Bangi, Selayang, Cheras dan Bandar Sunway.

Kawasan lain turut terjejas adalah di negeri Pahang, Kedah, Negeri Sembilan, Perak dan Pulau Pinang.

TNB kemudian menjelaskan, gangguan besar-besaran tersebut berpunca daripada kerosakan salah satu peralatan di Pencawang Masuk Utama Yong Peng North di Yong Peng, Johor.


Perkasa undang-undang martabatkan wanita

Oleh Siti Hafidah Abd Ghaffar

BANGI, 27 Safar 1444H, Sabtu – Pemerkasaan undang-undang dilihat sebagai satu langkah penting dalam usaha memartabatkan wanita seperti dilakukan Rasulullah ﷺ.

Bagaimanapun, perkara itu tidak memadai sekadar mengadakan program, memberi penerangan tanpa aplikasi undang-undang, kata Timbalan Dekan Fakulti Pengajian Quran dan Sunnah USIM, Prof Madya Dr Ahmad Sanusi Azmi.

“Rasulullah ﷺ selepas diminta nasihat dan memberi penerangan… Sekiranya ada berlaku kezaliman terhadap golongan wanita, Rasulullah ﷺ akan melaksanakan pemerkasaan dari aspek undang-undang jika ada ruang kepada perkara sedemikian,” katanya.

Beliau berkata demikian ketika berucap pada Konvensyen Wanita Islam Nasional 2022 (KONWANIS) yang diadakan di Universiti Tenaga Nasional (UNITEN), di sini hari ini.

Dalam pada itu, Dr Sanusi tidak menafikan ketika ini wujudnya ideologi yang menyeleweng sehinggga membawa kepada penafsiran yang salah mengenai hak-hak wanita sekali gus menfitnah Rasulullah ﷺ.

“Kalau kita lihat hak perjuangan dalam aspek pekerjaan, ada kalangan mereka yang menggunakkan ayat al-Quran untuk menyatakan sebenarnya hak pelacur telah diminta pada zaman Rasulullah.

“Bagaimana hak pelacur itu dikatakan telah wujud pada zaman Rasulullah adalah satu penafsiran yang terlalu jauh menyeleweng. Sebab itu perlukan penerangan yang tepat berdasarkan al-Quran dan hadis,” katanya.

Katanya lagi, pada hari ini ada beberapa gerakan pemikiran baharu yang membawa perjuangan mengenai kewanitaan – dikenali sebagai feminisme.

“Pada awalnya feminisme memperjuangkan hak-hak wanita tetapi sekarang seakan-akan termasuk pada hak lain seperti kebebasan hak berpakaian,” katanya.


VIDEO | Polis Israel ganggu jemaah Palestin solat di Masjid al-Aqsa

BAITULMAQDIS, 13 Ramadan 1443H, Jumaat – Pasukan keselamatan Israel menceroboh perkarangan Masjid al-Aqsa di Baitulmaqdis Timur dan sengaja menganggu ribuan rakyat Palestin yang berkumpul untuk menunaikan solat pada bulan Ramadan.

Menurut pegawai perubatan, tindakan itu mencetuskan ketegangan yang menyebabkan sekurang-kurangnya 67 rakyat Palestin cedera dalam keganasan yang berlaku sebelum Subuh pada Jumaat.

Video yang tular dalam talian menunjukkan penduduk Palestin membaling batu dan polis melepaskan gas pemedih mata serta bom tangan ke atas tanah yang mengelilingi masjid.

Menurut Persatuan Bulan Sabit Merah Palestin, seramai 67 orang yang cedera akibat terkena tembakan peluru bersalut getah, bom tangan dan dipukul dengan belantan telah dipindahkan ke hospital.

Ketegangan itu turut menyebabkan salah seorang pengawal di tapak berkenaan cedera akibat ditembak di mata dengan peluru getah.

Kementerian Luar Israel mendakwa, puluhan lelaki bertopeng yang membawa bendera Palestin dan Pergerakan Perjuangan Islam Palestin (Hamas) berarak ke perkarangan masjid pada awal Jumaat dan mengumpul batu.

“Polis terpaksa memasuki kawasan untuk menyuraikan orang ramai dan mengeluarkan batu itu bagi mengelakkan keganasan berlanjutan,” dakwanya di Twitter.

Polis Israel mendakwa, mereka menunggu sehingga solat selesai dan orang ramai mula bersurai.

Dalam satu kenyataan dakwanya, orang ramai mula membaling batu ke arah Tembok Barat, tapak suci Yahudi berhampiran dan memaksa mereka bertindak.

Rakyat Palestin melihat sebarang penempatan besar pasukan polis Israel di Masjid al-Aqsa sebagai satu tindakan provokasi.

Masjid berkenaan adalah tapak ketiga paling suci untuk umat Islam dan dibina di atas puncak bukit di Kota Lama Baitulmaqdis yang merupakan tapak paling suci bagi orang Yahudi, yang merujuknya sebagai ‘Temple Mount’.

Ia telah menjadi titik panas utama untuk keganasan Israel-Palestin selama beberapa dekad dan merupakan pusat intifada Palestin 2000-2005.

Ketegangan meningkat dalam beberapa minggu kebelakangan ini berikutan beberapa siri serangan.

Israel telah melakukan gelombang tangkapan dan operasi ketenteraan di seluruh Tebing Barat yang diduduki, mencetuskan pertempuran dengan rakyat Palestin. – Agensi


Tuan Ibrahim mohon maaf dakwa titah Agong disedia kerajaan

KUALA LUMPUR, 7 Syaaban 1444H, Selasa – Datuk Seri Tuan Ibrahim Tuan Man memohon maaf ekoran mendakwa titah perasmian istiadat pembukaan Mesyuarat Pertama Penggal Kedua Parlimen ke-15, disediakan kerajaan.

“Saya sudah memberi penjelasan berhubung kekhilafan berlaku dengan Speaker. Saya fikir ini tidak perlu dipanjangkan kerana kita banyak isu penting.

“Saya memohon maaf. Sudah tiba masanya untuk beralih kepada perkara yang lebih penting mengenai rakyat,” katanya di Dewan Rakyat, hari ini.

Pada 21 Februari, RSN Rayer (PH-Jelutong) telah menegur Timbalan Presiden PAS semasa perbahasan titah diraja yang seolah memberi gambaran titah Yang di-Pertuan Agong disediakan kerajaan.

Rayer berkata, kenyataan itu ‘tidak wajar’ dan menuntut Tuan Ibrahim menarik balik kenyataannya dan memohon maaf kepada Yang di-Pertuan Agong dan Dewan Rakyat.

Hari ini, Speaker Dewan Rakyat Johari Abdul berkata, beliau telah bertemu dengan Tuan Ibrahim berhubung perkara itu dan isu itu kini telah diselesaikan.


Benarkan keluar KSWP, jangan biarkan rakyat sengsara

BANGI, 24 Jamadilakhir 1444H, Selasa – Kerajaan wajar mempertimbangkan secara serius cadangan membenarkan pengeluaran Kumpulan Wang Simpanan Pekerja (KWSP) secara bersasar.

Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan berkata, kebenaran pengeluaran KWSP itu perlu dibenarkan dengan penentuan sasaran dan kriteria pengeluarannya mesti dikaji dengan mendalam.

Katanya, kaedah yang dipelopori sewaktu era Tan Sri Muhyiddin Yassin iaitu pengeluaran bersasar dan pengeluaran dalam jumlah berperingkat boleh menjadi landasan bagi Kerajaan Pusat pimpinan Datuk Seri Anwar Ibrahim ketika ini.

“Saya faham kebimbangan Anwar mengenai masa depan pencarum. Dan saya juga faham kesusahan pencarum yang bimbang mengenai kehidupan hari ini yang semakin meruncing.

“Saya harap Anwar faham bahawa tuntutan masa depan dan tuntutan semasa mestilah diseimbangkan.

“Jangan biarkan rakyat menderita dan sengsara hari ini, padahal mereka ada wang milik sendiri dalam akaun KWSP yang kerajaan halang mereka keluarkan,” katanya dalam kenyatan, hari ini.

Terdahulu, Anwar berkata, kerajaan perlu mempertimbangkan nasib dan masa depan pencarum KWSP sebelum membenarkan sekali lagi pengeluaran khas.

Katanya, adalah lebih baik kerajaan mencari kaedah dan jalan lain yang lebih berkesan bagi membantu rakyat yang terkesan serta kehilangan sumber pendapatan akibat pandemik COVID-19 sebelum ini.

Ini kerana kebanyakan pencarum memiliki jumlah simpanan yang sangat kecil dan jika kerajaan membenarkan pengeluaran sekali lagi, ia akan memberikan kesan kepada masa depan pencarum itu sendiri.

Dalam pada itu, Wan Saiful memaklumkan, beliau dikunjungi oleh beberapa pengadu di Pusat Khidmatnya di Tasek Gelugor, selain menerima memorandum daripada Pertubuhan Gagasan Inovasi Rakyat Malaysia (PGIR) yang mahu dibenarkan mengeluarkan dana KWSP yang sebenarnya adalah milik dan hak mereka.

“Saya sayu apabila ada yang menceritakan betapa mereka tidak mampu membeli makanan atau pakaian anak-anak sehingga ada yang menghadapi tekanan jiwa.

“Oleh kerana perkara ini ada disuarakan oleh warga Tasek Gelugor, insya-Allah saya akan cuba membawa isu ini ke sidang Parlimen nanti. Dan saya harap kerajaan akan menyentuhnya dalam pembentangan Belanjawan 2023,” katanya.


Jangan sekadar berdakwah, kerajaan ada kuasa tutup pusat judi, maksiat

BANGI, 27 Syawal 1443H, Sabtu – Tiada makna kuasa yang dimiliki kerajaan jika sekadar memainkan peranan berdakwah tanpa menutup atau mengenakan tindakan tegas kepada pusat-pusat perjudian.

Atas sebab itu, Pertubuhan-Pertubuhan Pembela Islam (PEMBELA) bimbang dengan kenyataan Menteri di Jabatan Perdana Menteri (Hal Ehwal Agama), Senator Datuk Idris Ahmad mengenai pendekatan baharu Jabatan Agama Islam Wilayah Persekutuan (Jawi) terhadap penjudi beragama Islam.

Pengerusi PEMBELA, Haji Aminuddin Yahaya berkata, meskipun saranan dikemukakan Idris itu disifatkan baik, usaha-usaha dakwah sebegini adalah peranan badan-badan bukan kerajaan (NGO) dan bukannya kerajaan yang mempunyai kuasa.

“Atas dasar itu, PEMBELA sering menekankan keperluan kerjasama yang erat antara pihak kerajaan dan NGO.

“Selaku pihak yang mempunyai kuasa, kerajaan seharusnya bertindak lebih tegas lagi iaitu dengan menutup terus pusat-pusat perjudian dan pusat-pusat maksiat yang terang-terang merugikan seluruh masyarakat.

“Kita bimbang, jika kerajaan hanya sekadar memainkan peranan berdakwah tanpa menutup atau mengenakan tindakan yang tegas kepada pusat-pusat perjudian ini, maka kuasa yang ada pada pihak kerajaan tidak akan bermakna apa-apa,” katanya dalam kenyataan, hari ini.

Beliau mengingatkan pemerintah bahawa kedudukan dan jawatan yang dipegang serta tampuk yang ada adalah amanah Allah SWT.

“Jangan disebabkan kita terlalu ingin menyantuni pihak-pihak tertentu kita tidak melaksanakan amanah yang besar ini,” katanya.

Sebelum ini, Idris dilaporkan berkata bahawa Jawi akan melakukan pendekatan berbeza berbanding sebelum ini dalam usaha menyelamatkan golongan kaki judi yang beragama Islam daripada terus terjerumus ke lembah dosa.

Sebagai permulaan, Idris sudah mengarahkan supaya Jawi meletakkan beberapa pegawai dan penguat kuasa melakukan pemantauan serta memberikan nasihat terus kepada umat Islam yang memasuki premis judi di seluruh Wilayah Persekutuan.

Beliau berkata, pemantauan itu akan dilakukan dalam tempoh sebulan bagi melihat keberkesanannya.


Pemimpin ‘takut’ puak rasis punca vernakular kekal wujud?

Oleh Athirah Huda Zalhe

BANGI, 13 Rejab 1442H, Khamis – Walaupun sudah melalui pelbagai fasa perubahan kerajaan, Malaysia masih kekalkan ‘perjanjian lama’ mempertahankan kewujudan sekolah vernakular.

Biarpun sistem vernakular masih dipertahankan sehingga sekarang, kerajaan yang sebelum ini pernah mentadbir negara selama lebih 60 tahun masih belum mampu membentuk perpaduan sebenar.

Ini terbukti apabila tiba pilihan raya umum, Sekolah Jenis Kebangsaan (SJK) Cina dan Tamil akan terus diluluskan serta dibina, kata Naib Pengerusi Pertubuhan-Pertubuhan Pembela Islam (PEMBELA), Izzat Johari.

Lebih malang, apabila ‘tradisi’ itu terus bersambung dalam kerajaan baharu – yang hanya bertahan selama 22 bulan sahaja.

“(Kerajaan itu) malah mempergunakan gabungan NGO yang paling rasis iaitu Dong Zong untuk meminta peruntukan disalurkan kepada sekolah-sekolah vernakular.

“Bukan itu sahaja, kolej-kolej swasta yang melibatkan bangsa Cina turut mendapat habuan,” katanya kepada Ismaweb.net, hari ini.

Izzat berkata, kekecewaan itu disangka berakhir selepas kerajaan sekarang – Perikatan Nasional (PN) – berkuasa, namun ia masih tidak mampu membawa perubahan kepada sistem pendidikan satu aliran.

“Kononnya kebangkitan Melayu, Islam cuba membuat perubahan turut ‘terciduk’ dan takut dengan desakan Dong Zong apabila meluluskan sejumlah peruntukan untuk membina lebih banyak sekolah vernakular.

“Lebih menyedihkan apabila ada pihak yang cuba memberi cadangan mahu memperkasa sekolah vernakular, sedangkan partinya dulu lantang membantah sekolah vernakular.

“Akhirnya, kini beliau telah dilantik senator. Itulah habuan dunia membelakangkan kepentingan rakyat,” dakwanya.

Malu dengan sikap majoriti pemimpin sekarang, beliau mendakwa, mereka masih ‘diperkuda’ dengan puak rasis sehingga lupa terdapat banyak sekolah kebangsaan yang wajib diberi perhatian.

“Ada sesetengah tempat, sekolah tidak dapat menampung jumlah murid yang terlalu ramai.

“Saya berpandangan rakyat mesti fikirkan semula adakah ini ciri-ciri pemimpin yang hendak dipilih, takut dan diperkuda oleh golongan rasis negara? Adakah relevan pemimpin ini dipilih semula?,” katanya.


Zahid Hamidi selesai beri keterangan selepas 17 hari bela diri kes rasuah

KUALA LUMPUR, 2 Safar 1444H, Selasa – Datuk Seri Dr Ahmad Zahid Hamidi hari ini selesai memberikan keterangan setelah 17 hari membela diri terhadap kes rasuah membabitkan puluhan juta ringgit dana Yayasan Akalbdudi (YAB) yang dihadapinya.

Ahmad Zahid, 69, memberikan keterangan bersumpah dari tempat saksi di hadapan Hakim Datuk Collin Lawrence Sequerah bermula 13 April lepas dengan menafikan segala dakwaan terhadapnya.

Berkenaan prosiding seterusnya, peguam Hamidi Mohd Noh yang mewakili Ahmad Zahid berkata pihak pembelaan akan mengurangkan saksi pembelaan daripada 43 saksi kepada 40.

“Pihak pembelaan akan menyediakan pernyataan saksi dan menyerahkannya kepada pendakwaan dalam tempoh 14 hari sebelum mereka memberi keterangan,” kata peguam itu.

Hakim Sequerah: Perlu ke memanggil 40 saksi lagi?

Hamidi: Ya Yang Arif, walaupun bilangannya mencecah 40 saksi, keterangan mereka tidak akan mengambil masa yang lama, malah kami akan mengikut jadual perbicaraan yang ditetapkan sebelum ini.

Bagaimanapun Timbalan Pendakwa Raya Datuk Raja Rozela Raja Toran mencadangkan agar 20 saksi sahaja dipanggil memberikan keterangan.

“Sebelum ini 43 saksi dikatakan akan dipanggil memberikan keterangan, sekarang turun kepada 40 saksi, namun ia masih dikira ramai. Jadi saya cadangkan mahkamah dapat menetapkan tarikh tambahan untuk prosiding akan datang,” katanya.

Peguam utama Ahmad Zahid, Datuk Hisyam Teh Poh Teik kemudian berkata tarikh tambahan tidak perlu ditetapkan pada masa ini kerana saksi-saksi ini tidak akan mengambil masa terlalu lama untuk memberikan keterangan.

Mahkamah menetapkan 40 saksi itu memberikan keterangan selama 20 hari iaitu pada 19 hingga 22 Sept, 26 hingga 29 Sept, pada Oktober iaitu 17, 18, 19, 20 dan 31 manakala November pada 1, 2, 3, 7, 8, 9 dan 10.

Ahmad Zahid berdepan 47 pertuduhan, iaitu 12 kes pecah amanah, lapan rasuah dan 27 pengubahan wang haram, membabitkan puluhan juta ringgit milik dana YAB. – Bernama


‘Kamu patut dipenjarakan’ netizen Cina bidas pekebun haram Raub

BANGI, 12 Jamadilawal 1442H, Ahad – Laman Facebook Save Musang King Alliance (SAMKA) dan Ahli Dewan Undangan (ADUN) Tras, Chow Yu Hui yang dibanjiri ratusan komen netizen Melayu telah membuka mata netizen Cina untuk turut mengkritik permasalahan yang dihadapi oleh mereka.

Kritikan dilakukan berikutan Mahkamah Tinggi Kuantan pada 23 Disember lalu menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Yu Hui menyifatkan keputusan berkenaan sebagai mengecewakan.

“Hak masuk (ke tanah kebun) tidak diberikan, kami semua rasa hampa,” katanya.

Namun, ADUN DAP itu berkata, usaha mereka untuk tidak akan terhenti hari ini, bahkan pihaknya akan membuat rayuan.

Berang dengan perkara itu, pengguna Luo Gen berkata, beliau teringat bahawa kerajaan telah mengeluarkan buku kuning disebabkan khuatir nenek moyang mati kelaparan.

Beliau berkata, kandungan buku kuning itu secara jelas dan terang menyatakan bahawa tanah terbabit hanya digunakan secara sementara bagi menanam ubi keledek.

“Matlamatnya untuk golongan ini dengan anak-beranak mereka ada ubi dan daun ubi yang boleh ditumis buat makanan.

“Mana tahu golongan ini jadi tamak, diberi betis minta paha. Berhasrat nak duduk tanah kerajaan tanpa kebenaran.

“Tuhan nak tengok pun tak suka. Sekarang boleh dikatakan tuhan betul-betul melihat (memberi balasan setimpal). Orang Raub senyum dengan gembira tuhan melihat (memberikan balasan),” katanya.

Tambahnya, beliau tidak menolak kemungkinan segala tanah yang ada akan dibolot meskipun hanya menanam beberapa batang pokok durian, sekiranya semua orang berkelakuan seperti SAMKA,

“Apa gunanya undang-undang negara ini? Kamu semua patut dipenjarakan, sejarah akan merekodkan kamu semua sebagai penjenayah,” tegasnya.

Selain itu, Zheng Wen Sheng yang turut berang dengan perlakuan SAMKA berkata: “Kamu semua pergilah mogok lapar di depan pintu istana selama tujuh hari.

“Kalau tak dapat juga tebang pokok, racunkan tanah, jangan buang masa,”

Turut sependapat, Jae Dee dalam tulisannya menggesa supaya pokok-pokok di tanah berkenaan ditebang.

“Balik tebang pokok sahajalah,” kata Xi Huang Chong.

Eric Law memberi komen: “Dulu tak jual durian murah. Sekarang tidak tahu sama ada patut atau tidak menyokong kalian,”

PAUTAN BERKAITAN: https://www.facebook.com/110522647436048/posts/172243614597284/


10 SJKC ditambah dalam tempoh 10 tahun: Jiao Zong

KUALA LUMPUR, 11 Syaaban 1442H, Khamis – Malaysia dilaporkan mempunyai sebanyak 1,301 Sekolah Jenis Kebangsaan Cina (SJKC) dengan pertambahan sebanyak 10 buah sekolah vernakular itu semenjak 2010, lapor Oriental Daily.

Portal berbahasa Cina itu memetik laporan Jiao Zong bertajuk ‘Tinjauan Bilangan SJKC dan Bilangan Pelajar Bagi Tahun 2010-2020’.

Ia dilaporkan berkata, bermula tahun 2010 hingga 2021, sebanyak tujuh buah SJKC yang menerima peruntukan pembinaan sebelum tahun 2008 telah siap dibina dan beroperasi.

Selain itu, dua buah sekolah yang telah mendapat peruntukan pembinaan sebagai sekolah cawangan telah ditukar menjadi SJKC tunggal yang baru.

Namun, terdapat dua SJKC berhenti beroperasi pada 2010 kerana ketiadaan pelajar.

Pun begitu, ia dilaporkan akan mula beroperasi setelah ditempatkan semula.

“Terdapat sebuah sekolah iaitu SJKC Chiaw Nam Baram Marudi di Sarawak berhenti beroperasi kerana ketiadaan pelajar, dan kini proses penempatan semula sekolah sedang berjalan, oleh itu sekolah ini tidak tersenarai dalam statistik dan data KPM.

“Tambah Jiao Zong, dalam tempoh 2010-2021, 15 buah SJKC telah mendapat kebenaran untuk ditempatkan semula dan sedang beroperasi.

“Untuk mengelakkan kekeliruan, sekolah-sekolah ini tidak dimasukkan ke dalam jadual laporan kerana ia sudah wujud dalam data dan statistik KPM sebagai sekolah yang beroperasi sebelum ditempatkan semula,” katanya.

Antara sekolah berkenaan ialah SJKC Kheng Chee di Karak, Pahang (ditempatkan semula di Puchong, Selangor), SJKC Kai Meng di Bintangor, Sarawak (ditempatkan semula di Bintulu, Sarawak), SJKC Union di Taiping, Perak (ditempatkan semula di Cyberjaya), SJKC Pei Cheng di Pengerang, Johor (ditempatkan semula di Kulai, Johor).

Seterusnya, SJKC Beaufort (ditempatkan semula di Kota Kinabalu, Sabah), SJKC Tung Hua Ladang Tanah Merah Port Dickson (ditempatkan semula di Seremban) dan lain-lain lagi.

Katanya, jumlah 1,301 sekolah vernakular itu termasuk juga dua buah SJKC yang berhenti beroperasi kerana ketiadaan pelajar pada 2015 dan 2019.

SJKC Bukit Fraser berhenti beroperasi pada 2019 manakala SJKC Poay Chai di Kedah berhenti beroperasi pada 2015.

Jiao Zong berkata, sekiranya proses pembinaan sekolah berjalan dengan lancar, SJKC Bukit Fraser yang ditempatkan semula di Tropicana Aman Kuala Langat akan mula beroperasi tahun depan.

Sementara pembinaan SJKC Poay Chai (Kedah) yang ditempatkan semula di Taman Bukit Indah Bandar Iskandar Puteri dijangka siap pada 2023.


Rakyat Terengganu, Kelantan bakal terima manfaat inisiatif KSP RMK12

KUALA LUMPUR, 26 Safar 1445H, Selasa – Strategi dan inisiatif yang diperkenalkan Kerajaan Perpaduan dalam Kajian Separuh Penggal (KSP) Rancangan Malaysia ke-12 (RMK12) bakal memberi limpahan ekonomi kepada rakyat termasuk di negeri di bawah pembangkang.

Inisiatif antaranya mempertingkatkan potensi ekonomi wilayah termasuk di Projek Taman Biopolimer Kerteh (KBP), Terengganu, serta penyaluran bantuan segera RM800 juta bagi mengatasi masalah gangguan bekalan air di Kelantan dan Sabah, menunjukkan keprihatinan kerajaan membangunkan negara dan memacu pertumbuhan ekonomi secara adil.

Di TERENGGANU, Pengerusi Jawatankuasa Ekonomi Digital, Pendapatan Baharu, Perdagangan, Perindustrian dan Tekonologi Hijau negeri Mohd Nurkhuzaini Ab Rahman menyambut baik usaha kerajaan Persekutuan menyediakan ekosistem perniagaan lebih baik di kawasan KBP yang bakal membawa banyak peluang pekerjaan kepada penduduk setempat.

“Sememangnya, kawasan perindustrian ini memerlukan infrastruktur lengkap dan perkara ini tidak boleh dicapai tanpa bantuan dan kerjasama kerajaan Persekutuan. Apabila KSP RMK12 menekankan satu daripada pusat perindustrian yang diberi keutamaan itu adalah di Terengganu, kita menyambut baik,” katanya ketika dihubungi Bernama.

Beliau berkata, setakat ini, jumlah pelaburan yang dikumpul di KBP meningkat kepada RM5.6 bilion dengan lebih 5,000 pekerjaan diwujudkan terutama bagi masyarakat setempat.

Di KELANTAN, penyaluran bantuan segera bagi mengatasi masalah gangguan bekalan air di negeri itu memberi kelegaan kepada rakyat terutama usahawan yang terlibat dalam perniagaan makanan dan minuman.

Pengerusi Koperasi Usahawan Industri Kecil Sederhana (IKS) Muslim Kelantan, Kamarudin Yunus berkata, bekalan air bersih merupakan isu utama rakyat negeri itu yang memberi kesan terhadap perniagaan.

“Sudah pasti bantuan segera ini dapat menyelesaikan kesukaran peniaga dan penduduk kampung yang mengalami masalah air selama ini,” katanya.

Sementara itu, di PULAU PINANG, Ketua Menteri Chow Kon Yeow berharap dua projek yang digariskan dalam RMK12 di negeri itu iaitu projek pembinaan Transit Aliran Ringan (LRT) dan perluasan Lapangan Terbang Antarabangsa Pulau Pinang (LTAPP) dapat direalisasikan dalam tempoh ditetapkan.

Pada masa sama, Pengerusi Infrastruktur, Pengangkutan dan Digital negeri Zairil Khir Johari berkata kerajaan negeri akan membantu memudah cara pelaksanaan bagi kedua-dua projek tersebut.

Perdana Menteri Datuk Seri Anwar Ibrahim ketika membentangkan usul KSP RMK12 2021-2025 di Dewan Rakyat hari ini berkata 11 projek pengangkutan dan logistik baharu diperkenalkan bagi memastikan pembangunan infrastruktur negara yang mampan dan berdaya tahan.

Projek berkenaan antaranya pembinaan Lebuhraya Pan Borneo Sabah Fasa 1B; projek LRT Pulau Pinang; perluasan LTAPP; pembangunan semula Lapangan Terbang Sultan Abdul Aziz Shah, Subang; dan naik taraf Lebuhraya Timur-Barat dari Gerik, Perak ke Jeli, Kelantan. – Bernama


Thailand pindah kesemua tahanan Ugyhur ke pusat imigresen di Bangkok

BANGKOK, 28 Zulhijjah 1443H, Khamis – Thailand memindahkan kesemua tahanan etnik Islam Uyghur yang ada di negara ini ke sebuah pusat tahanan, semalam.

Situasi berkenaan menimbulkan rasa bimbang dalam kalangan pertubuhan bukan kerajaan (NGO) tentang kemungkinan kerajaan menghantar semula mereka ke China selepas tiga yang ditahan melarikan diri awal bulan ini.

Ketua Penasihat Keselamatan Perdana Menteri, Panitan Wattanayagorn berkata, kesemua tahanan Uyghurs dipindahkan demi keselamatan mereka.

“Saya difahamkan ia merupakan penempatan semula kumpulan etnik buat sementara waktu demi keselamatan dan ke arah meningkatkan keadaan kehidupan yang lebih baik,” katanya ketika dihubungi RFA.

Bagaimanapun, beliau enggan mengulas mengenai sama ada kerajaan mahu menghantar semula etnik berkenaan ke China.

Katanya lagi, dalam menyelesaikan permasalahan tersebut, pihaknya tahu golongan etnik berkenaan melarikan diri ke Thailand adalah untuk mencari keselamatan dan kehidupan lebih selesa.

Justeru, katanya, menjadi kewajipan kepada Thailand untuk mengendali permasalahan berkenaan mengikut piawaian dan kewajipan antarabangsa.

“Kami tidak akan melanggar hak asasi mereka dengan memisahkan mereka dengan keluarganya dan kita boleh memberi jaminan untuk menyelesaikan masalah ini dengan baik,” katanya.

Terdahulu, tujuh NGO dan Majlis Islam Thailand dalam kenyataan mempersoalkan pemindahan tahanan muslim Uyghur ke Bangkok.

Tindakan itu mengusarkan kerana bimbang kerajaan menghantar pulang mereka ke China seperti dituntut negara tersebut sebelum ini.

Pemindahan tahanan Uyghur berlaku selepas tiga etnik berkenaan melarikan diri pada 11 Julai lalu.

Dianggarkan 56 etnik Uyghur berada dalam tahanan di Thailand selepas dipercayai memasuki negara ini secara haram sejak tujuh atau lapan tahun lalu. – Agensi